Na výjazdoch z Bratislavy sa tvoria kolóny

Podľa navigácie Waze stoja autá v kolónach aj na výjazde D2 v Petržalke smerom na Brno.

BRATISLAVA. Na viacerých výjazdoch z hlavného mesta sa v utorok podvečer tvoria kolóny. Jedna z nich je aktuálne na Ulici svornosti smerom von z mesta. Vodiči podľa Zelenej vlny Rozhlasu a televízie Slovenska aktuálne odhadujú zdržanie asi na pol hodiny. V ďalších kolónach sa asi desať minút zdržia autá na výjazde z Rusoviec do Petržalky a na Košickej smerom von z mesta. Na ďiaľnici D1 od Gagarinovej až na Prístavný most je hlásené zdržanie asi 15 minút. Na ceste I/2 od Bratislavy - Záhorskej Bystrice cez Stupavu smerom do Lozorna vodiči hlásia zdržanie asi 15 minút. Kolóny boli taktiež hlásené na Kazanskej smerom von z mesta a na Šancovej v oboch smeroch. Spomalená premávka je podľa vodičov aj na Einsteinovej ulici. Podľa navigácie Waze stoja autá v kolónach aj na výjazde D2 v Petržalke smerom na Brno, na Ceste na Senec, na Trnavskej ceste, na Račianskej, na Hradskej či na Vajnorskom nadjazde.


Dvadsiatka ukončila pôsobenie v Tipsport lige prekvapujúcou výhrou nad Zvolenom

PIEŠŤANY. Hokejisti HK Orange 20 zakončili tohtosezónne účinkovanie v Tipsport Lige víťazstvom. Vo štvrtkovom vloženom zápase prekvapivo zdolali HKM Zvolen 2:1, pod čo sa gólmi podpísali Marek Sloboda a Boris Sádecký. Výborný výkon mladíkov podčiarkol Roman Durný, ktorého prekonal len Peter Hraško. Zverenci trénera Ernesta Bokroša odohrali v príprave na juniorský svetový šampionát dvadsať tipsportligových duelov. Zvíťazili len dvakrát, keďže v mnohých zápasoch sa trápili v zakončení. "Prial som si, aby chlapci vyhrali aspoň jeden zápas na domácom ihrisku. Nemôžem im nič vyčítať. Konečne strelili viac ako jeden gól a celkovo im táto výhra pomôže po psychickej stránke. Naša hra bola taká, akú sme si predstavovali a naši zverenci splnili naše pokyny do bodky," povedal Bokroš, cituje ho www.hockeyslovakia.sk. Okrem Zvolena vyhrali na konci októbra aj v Liptovskom Mikuláši 3:1. Majstrovstvá sveta do 20 rokov sa na prelome rokov uskutočnia v Montreale a Toronte. Slováci nastúpia v základnej B-skupine proti Kanade, Lotyšsku, USA a Rusku. Góly: 17. Sloboda (Murín, Grman), 35. Sádecký (Pataky) - 58. Hraško (Klhůfek). Rozhodovali: Adamec - Valo, Gegáň, vylúčení: 4:5, presilovky a oslabenia: 0:0, 120 divákov HK Orange 20: Durný - Grman, Trška, Košecký, Hain, Jendroľ, Bdžoch, Jaško, Hedera - Pätoprstý, Sádecký, Pataky - Struška, Oško, Andrisík - Hecl, Murín, Sloboda - Vybiral, Liška, Václav HKM Zvolen: Šimko - Ivan, Hraško, Valenta, M. Novák, Plechanov, Dubeň, Hataš, Trnka - L. Novák, Mráz, Klhůfek - Zuzin, Puliš, Majdan - Šišovský, Jurík, Ďaloga - Žilka, Jakubík, Šimíček


Gál zvolá k rozhodnutiu o protiústavnosti previerok sudcov pracovnú skupinu

Skupina má riešiť aj posudzovanie zákonov ústavným súdom.

BRATISLAVA. Rozhodnutím Ústavného súdu SR o protiústavnosti plošných previerok sudcov sa má zaoberať pracovná skupina. Jej vytvorenie avizoval minister spravodlivosti Gábor Gál (Most-Híd). Podľa neho má riešiť aj problematiku posudzovania ústavných zákonov ústavným súdom. "K previerke sudcov Ústavný súd SR povedal, že sudcovia sa môžu lustrovať, ale nie týmto spôsobom, a preto musíme nájsť ústavne komfortný spôsob previerky," vyhlásil šéf rezortu. Podľa Gála sa v tejto súvislosti vynárajú dve problematické otázky. "Jedna je, že necháme ústavný súd ďalej posudzovať články ústavy alebo ústavných zákonov, alebo sa s tým nejako vyrovnáme a druhá vec, čo urobíme s previerkami," dodal s tým, že k obom témam zvolá pracovnú skupinu. Ústavný súd SR v koncom januára rozhodol, že plošné preverovanie sudcov Národným bezpečnostným úradom (NBÚ), ktoré zaviedla novela Ústavy SR z roku 2014, je v rozpore s Ústavou SR. Protiústavnými sú zároveň viaceré ustanovenia zákonov, ktoré pri previerkach sudcov na danú novelu nadväzujú.


Útočník napadol v Káhire koptského kňaza, zraneniam podľahol

KÁHIRA. Koptská cirkev v Egypte oznámila, že jeden z jej kňazov prišiel vo štvrtok o život pri útoku, ktorý sa odohral v jednej z chudobných štvrtí Káhiry. Predstavitelia bezpečnostných zložiek podľa agentúry AP informovali, že útočník pri útoku použil sekáčik, ktorým kňazovi zasadil úder do hlavy. Páchateľ z miesta činu ušiel, ale neskôr ho polícia zadržala. Motív jeho činu nie je zatiaľ známy. Koptskí kresťania sú v Egypte opakovane vystavení násiliu. Teroristické útoky na koptské kostoly v Káhire, Alexandrii a Tantá z decembra 2016 a apríla 2017 si vyžiadali do 100 obetí z ich radov a množstvo zranených. K týmto akciám sa prihlásil tzv. Islamský štát (IS). V Egypte žije zhruba osem miliónov koptov, ktorí tak tvoria desať percent z celkového počtu obyvateľov krajiny. Odkedy sa v Káhire ujala moci islamistická a po nej neskôr druhá, armádou podporovaná vláda, cítia sa kopti oveľa viac ohrození a množia sa správy o útokoch a vyháňaní koptských rodín z ich dedín.


DOBRÉ RÁNODobré ráno: Kríza príde a Slovensko nie je pripravené

Americký FED znižuje úrokovú sadzbu a uvoľňuje menovú politiku Spojených štátov. Bankári sa totiž boja, že krajina môže mať problém a treba jej trošku pomôcť. Dlhopisová výnosová krivka je už druhý kvartál obrátená, či v minulosti vždy znamenalo, že do dvoch rokov príde recesia. O technickej recesii dnes už hovorí Veľká Británia, spomaľuje Nemecká ekonomika, vo svete zúria obchodné vojny – a to dokonca aj medzi bývalými spojencami. Prichádza teda veľká ekonomická kríza? Aká je jej pravdepodobnosť a mali by sme začať panikáriť, alebo sa vlastne nič vážne nedeje? Tomáš Prokopčák sa rozpráva s Martinou Raábovou. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Prezidentka Zuzana Čaputová považuje vyšetrenie Kočnerovej komunikácie za prioritu. Stav, v ktorom konanie súdov a orgánov činných v trestnom konaní ovplyvňovali osoby, ktoré na to nemali ústavné a ani zákonné oprávnenie, podľa nej nepatrí do právneho štátu. Koaličná strana Most-Híd už rokuje o spolupráci so stranou SMK pred budúcoročnými parlamentnými voľbami. Bugár ale povedal, že na takúto spoluprácu majú v Moste podmienky, o podmienkach hovorí aj SMK. Expremiér a, no... povedzme len expremiér Vladimír Mečiar údajne zakladá novú politickú stranu. Povedal to pre portál pluska.sk. Mečiar zatiaľ nepovedal, či sa do politiky plánuje vrátiť aj on sám, alebo bude len pomáhať. Nový britský premiér utrpel koncom minulého týždňa prvú porážku. V miestnych doplňovacích voľbách jeho konzervatívcov porazili liberálni demokrati, čím toryovci stratili kreslo v parlamente. Johnson má teda v Dolnej snemovni momentálne väčšinu len o jeden jediný hlas. Slnečný pohon funguje. Ukázal to kozmický experiment na obežnej dráhe, solárnej plachetnici LightSail sa podarilo posunúť len vďaka plachte a prúdu častíc z našej hviezdy. Vesmírne zariadenia má ukázať, aké sú možnosti takéhoto druhu pohonu v kozme. Mohli by Spojené štáty prehrať vojnu s Čínou? Nuž, mohli. Aj keď by to nebolo tak, že by Čína ovládla Washington. No vo svojom regióne má značnú výhodu. Myslí si to aspoň magazín The Atlantic, ktorý sa pozrel na rozloženie síl v oblasti aj na simulácie takejto budúcej vojny. Ak vás a podobné myšlienkové cvičenie zaujíma, odporúčam si prečítať text Ako by USA mohli prehrať vojnu s Čínou. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Vegas Golden Knights vymenili ďalšieho hráča, získali dva draftové výbery

Toronto predĺžilo zmluvy s útočníkmi Kapanenom a Johnssonom.

TORONTO. Hokejový klub NHL Toronto Maple Leafs predĺžilo zmluvy s útočníkmi Kasperim Kapanenom a Andreasom Johnssonom. Obaja by sa od 1. júla stali obmedzenými voľnými hráčmi. Dvadsaťdvaročný Fín Kapanen, ktorý v uplynulom ročníku dosiahol 44 bodov - najviac v doterajšej kariére, kývol na zmluvu na tri roky v celkovej hodnote 9,6 milióna dolárov. Dvadsaťštyriročný Johnsson zaznamenal o jeden bod menej, nová zmluva mu za štyri roky zaručí 13,6 milióna USD. Buffalo Sabres získalo z Vegas Golden Knights obrancu Colina Millera výmenou za výber v druhom a piatom kole draftu 2021, respektíve 2022. Vegas v priebehu dvoch dní dotiahli druhú výmenu. Predtým poslali útočníka Erika Haulu do Caroliny. Dvasaťšesťročný Miller vlani podpísal zmluvu na štyri roky v hodnote 15,5 milióna dolárov. V uplynulej sezóne nazbieral 29 bodov (3+26), v tej predchádzajúcej o dvanásť viac. Informoval o tom agentúra AP.


HB Reavis predal Twin City Tower Kórejčanom za 120 miliónov eur

Budovu získal investor zastúpený spoločnosťami Valesco Group a AIP Asset Managment.

BRATISLAVA. Developer HB Reavis predal kancelársku budovu Twin City Tower v Bratislave v časti Nové Nivy juhokórejskému investorovi, ktorý za ňu zaplatil 120 miliónov eur. Informovala o tom spoločnosť HB Reavis, ktorá predajom uskutočnila jednu zo svojich najväčších transakcií na slovenskom kancelárskom trhu. Budovu získal juhokórejský inštitucionálny investor zastúpený spoločnosťami Valesco Group a AIP Asset Managment. Kúpna cena odráža podľa HB Reavis výnos akvizície na úrovni 5,75 % a transakcia predstavuje vôbec prvý vstup juhokórejského kapitálu na slovenský realitný trh. Majoritným nájomcom Twin City Tower je americká technologická firma Amazon. Projekt už stihol získať aj niekoľko ocenení, akými sú napríklad Stavba roka, či cena za najvýraznejší čin v oblasti udržateľnej architektúry a výstavby.Do konca roka HB Reavis dokončí v zóne Nové Nivy najvyššiu budovu na Slovensku, Nivy Tower. O rok neskôr by mala byť otvorená nová autobusová Stanica Nivy. HB Reavis Slovakia je developerská spoločnosť založená v roku 1993. Patrí medzi najvýznamnejších developerov v krajine. Zameriava sa na projekty v segmente kancelárskych, obchodných a logistických nehnuteľností. HB Reavis Slovakia je súčasťou medzinárodnej skupiny HB Reavis Group.


V Londýne začali testovať autonómnu kyvadlovú dopravu

Na prvú skúšku sa prihlásilo päťtisíc záujemcov.

LONDÝN, BRATISLAVA. Verejnosť sa môže po prvý krát zúčastniť dlhodobej skúšky autonómnych vozidiel. Stovku účastníkov experimentu odvezie kyvadlová doprava na krátku vzdialenosť autonómny autobus v londýnskej časti Greenwich. Vozidlo má maximálnu rýchlosť 16 kilometrov za hodinu, ovláda ho počítač a chodí dookola po jednej vyznačenej trase. Po celý čas je vo vozidle aj operátor, ktorý ho môže v núdzovom prípade zastaviť, cituje výrobcu systému Oxbotica BBC. "Málokto zažil skutočne autonómne vozidlo. Teraz dostanú ľudia príležitosť sa takým odviezť," povedal Graeme Smith, riaditeľ Oxbotica. Na experiment sa prihlásilo až päťtisíc záujemcov, z nich vybrali stovku. Štvormiestne vozidlo nemá volant ani pedále. Okolie monitoruje päť kamier a tri laserové skenery. Senzory navigujú vozidlo po chodníku pozdĺž rieky Temža pri londýnskej O2 aréne. Vďaka laserom vidí modul sto metrov pred seba, dokáže predvídať aj núdzovo zabrzdiť, ak mu niečo vojde do cesty. "Modul bol navrhnutý tak, aby bol bezpečný aj v prostredí, kde sa pohybuje veľa chodcov," vysvetlil Smith. "Zároveň nás aj zaujíma to, ako sa v ňom budú cítiť pasažieri." Zástupcovia projektu hovoria, že malé autonómne moduly by sa mohli do plnej prevádzky dostať v roku 2019. V prvej fáze by mohli poslúžiť ako prepojenie jednotlivých druhov hromadnej dopravy.


Petr Čech chce vyhrať Európsku ligu. Bol by to najkrajší koniec kariéry, vraví

LONDÝN. Štyri domáce zápasy a v každom z nich čisté konto. Taká je bilancia českého futbalového brankára Petra Čecha v drese Arsenalu Londýn, ktorou sa môže popýšiť v rámci Európskej ligy 2018/2019. Skúsený 36-ročný gólman si udržal čisté konto aj vo štvrtkovom prvom štvrťfinálovom dueli proti SSC Neapol (2:0), čím potvrdil, že stále má čo ponúknuť. Aj vďaka nemu je tím z Emirates Stadium o krok bližšie k semifinále a posunu do bojov o víťaznú trofej. Jeho cieľ v súťaži je jasný. "Rád by som sa rozlúčil s kariérou s trofejou nad hlavou. Bol by to pre mňa najlepší možný koniec a obrovský úspech pre celý klub," povedal po spomenutom meraní síl Petr Čech podľa webu idnes.cz. Ten už dávnejšie avizoval, že po skončení aktuálnej sezóny "zavesí kopačky na klinec". Predtým však chce s Arsenalom zopakovať úspech, ktorý sa mu podarilo dosiahnuť aj s FC Chelsea v sezóne 2012/2013. "Kvalita Európskej ligy každý rok stúpa, pretože máte trofej a zároveň aj miestenku v Lige majstrov," doplnil rodák z Plzne.


Prežil pád mosta v Janove, český vodič si opäť sadne za volant

Martin Kučera si prevzal nový kamión, zamieri s ním do Holandska.

PRAHA. Vodič kamióna Martin Kučera, ktorý v auguste prežil pád mosta v talianskom Janove, si na budúci týždeň opäť sadne za volant. Jeho prvá cesta po zranení povedie do Holandska. Šoférovania kamiónu sa nebojí a do práce sa teší. Doteraz sa po nehode liečil so zlomenými rebrami. Kučera to v piatok povedal novinárom pri preberaní nového kamiónu. Ani do Talianska sa Kučera podľa svojich slov ísť s kamiónom nebojí. „Keď ma tam pošlú, tak tam pôjdem, nebudem mať na výber,“ povedal vodič. Nikdy tiež neuvažoval o tom, že by s kamiónom prestal jazdiť. Nehoda mu po 79 dňoch pripadá skôr ako zlý sen. Domôcť sa odškodnenia v Taliansku bude podľa neho beh na dlhú trať. Kučera po prevoze z Talianska do českej nemocnice v lete povedal, že za svojim prežitím vidí množstvo náhod. Predovšetkým to, že bol pripútaný a šoféroval najnovší typ kamiónu so zosilnenými stĺpmi. Zachránilo ho podľa jeho slov tiež to, že náklad papiera stiahol kamión z mosta tak, že dopadol na zadnú stranu. Po moste v Janove išiel prvýkrát v živote, zaviedla ho tam navigácia. Kamión spadol z výšky 45 metrov z Morandiho mosta na frekventovanej diaľnici na severe Talianska potom, čo sa časť mosta zrútila. Nešťastie neprežilo 43 ľudí. Vyšetrovacia komisia talianskeho ministerstva dopravy prišla na konci septembra k záveru, že prevádzkovateľ diaľničného mosta v Janove nezaistil jeho bezpečnosť. Komisia tiež konštatovala, že firma Autostrade per l'Italia nepodnikla dostatočné opatrenia, aby pádu mosta zabránila, napriek tomu, že riziko už v predchádzajúcich rokoch existovalo. Firma kritiku komisie odmietla a závery expertnej komisie ministerstva označila za „hypotézu, ktorú je potrebné overiť“. Začiatkom septembra janovská prokuratúra oznámila, že začala vyšetrovať 20 ľudí, vrátane vedenia firmy Autostrade per l'Italia, kvôli podozreniu z trestného činu zabitia. Výkonný riaditeľ firmy Giovanni Castellucci si v auguste vyslúžil kritiku, keď sa odmietol za nešťastie ospravedlniť s tým, že počká, až vyšetrovatelia určia, kto je za tragédiu zodpovedný.


Pri bombovom útoku na policajnú stanicu v Alžírsku zahynuli dvaja policajti

ALŽÍR. Militantná organizácia Islamská štát (IS) sa priznala k zodpovednosti za štvrtkový samovražedný bombový útok na policajnú stanicu na západe Alžírska. Pri útoku zahynuli dvaja policajti a jeden ďalší utrpel zranenia. S odvolaním sa na alžírske médiá a úrady o tom agentúra DPA. Agentúra Amák spriaznená s IS vo štvrtok uviedla, že "samovražedný bombový útočník Islamského štátu" odpálil svoj pás s výbušninami neďaleko ústredia polície. K incidentu došlo v meste Tiaret ležiacom zhruba 245 kilometrov juhozápadne od hlavného mesta Alžír. Samovražedný útočník sa pôvodne snažil preniknúť so strelnou zbraňou na policajné ústredie, zadržali ho však príslušníci bezpečnostných zložiek. Následne sa odpálil, informovala alžírska tlačová agentúra APS.


Stovka nad Litvou. Lietadlo oslávilo nezávislosť krajiny

Manéver uskutočnili počas letu z mesta Palanga ležiaceho na pobreží Baltského mora do metropoly Vilnius.

VILNIUS. Dopravné lietadlo v piatok opísalo nad územím Litvy trasu v tvare číslice 100 pri príležitosti stého výročia vyhlásenia nezávislosti tejto pobaltskej republiky. Informuje o tom spravodajská stanica Euronews. Lietadlo litovskej spoločnosti Small Planet Airlines uskutočnilo tento manéver počas vnútroštátneho letu z mesta Palanga ležiaceho na pobreží Baltského mora do metropoly Vilnius. Podobu trasy potvrdila i webová stránka Flightradar24.com. V piatok 16. februára si Litva pripomenula 100 rokov od svojej nezávislosti, ktorú vyhlásila po okupácii nemeckými vojskami v prvej svetovej vojne. Počas druhého svetového konfliktu sa stala súčasťou bývalého Sovietskeho zväzu. Ešte v priebehu vojny sa však dostala do područia nacistov, po ich ústupe Litvu znovu okupoval ZSSR, ktorého súčasťou zostala do až marca 1990, keď rok pred jeho rozpadom ako prvá sovietska republika vyhlásila suverenitu. Rozpadávajúci sa Sovietsky zväz uznal nezávislosť Litvy v septembri 1991, tomuto kroku však predchádzala vojenská intervencia. Súčasne sa Litva spolu s Estónskom a Lotyšskom stala členom OSN. Od roku 2004 je v EÚ aj v NATO.


Americký akciový trh  posilnil napriek tomu, že Biely dom schválil clá na oceľ a hliník

Náladu na trhu zlepšili aj správy o tom, že americký prezident sa stretne so severokórejským lídrom.

NEW YORK. Obchodovanie na americkom akciovom trhu bolo vo štvrtok premenlivé, ale nakoniec uzavrel vyššie. Biely dom síce schválil zavedenie ciel na oceľ a hliník, ale s výnimkou pre Kanadu a Mexiko ako kľúčových partnerov USA, pričom sa aj iným krajinám poskytla možnosť vyjednávať o výnimkách. Investori tak mali pocit, že clá sú menej tvrdé, ako sa obávali. K spoločnostiam, ktoré vo štvrtok dosiahli najvyššie zisky, patrili firmy podnikajúce v oblasti technológií a zdravotníckej starostlivosti.Index Standard & Poor's 500 si pripísal 0,4 percenta a uzavrel na úrovni 2 738,97 bodu, priemyselný index Dow Jones posilnil tiež o 0,4 percenta na 24 895,21 bodu a aj technologický Nasdaq stúpol o 0,4 percenta, a to na 7 427,95 bodu. Index menších spoločností Russell 2000 si však odpísal 0,2 percenta a klesol na 1 571,97 bodu.Japonský akciový trh v piatok posilnil, a to tiež vďaka názoru, že clá na dovoz ocele a hliníka do USA, ktoré schválil prezident Donald Trump, pravdepodobne nebudú také tvrdé, ako sa pôvodne obávali. Náladu na trhu zlepšili aj správy o tom, že americký prezident sa stretne so severokórejským lídrom, aby rokovali o ukončení jadrového programu Pchjongjangu. Hlavný tokijský index Nikkei 225 si pripísal 0,47 percenta a uzavrel na úrovni 21 469,20 bodu.


Systém podpory žiakov zo sociálne znevýhodneného prostredia by sa mal meniť

Poslanci chcú zabezpečiť dostatok asistentov učiteľa a sociálnych pedagógov.

BRATISLAVA. Systém podpory vzdelávania žiakov základných škôl zo sociálne znevýhodneného prostredia by sa mohol zmeniť. Vyplýva to z novely zákona o výchove a vzdelávaní z dielne poslancov Štefana Vavreka a Ladislava Balódiho (obaja Most-Híd), ktorú plénum vo štvrtok posunulo do druhého čítania. Poslanci chcú pre takýchto žiakov zabezpečiť dostatok asistentov učiteľa a sociálnych pedagógov. "Cieľom návrhu zákona je upraviť a doplniť systém podpory výchovy a vzdelávania žiakov základnej školy zo sociálne znevýhodneného prostredia," ozrejmili poslanci v predložených materiáloch. Počet asistentov učiteľov a sociálnych pedagógov na základných školách chcú zvýšiť tak, aby na 50 žiakov zo sociálne znevýhodneného prostredia pripadal jeden takýto zamestnanec. Na účely financovania by sa mala zaviesť definícia žiaka zo sociálne znevýhodneného prostredia priamo do školského zákona. Ako nový druh nákladu by sa malo zaviesť zabezpečenie chýbajúcich pomôcok nad rámec dotácie na školské potreby. V tejto súvislosti by sa mal tiež meniť zákon o sociálnom poistení, a to s cieľom sledovať v dlhšom časovom horizonte vybrané ukazovatele výchovy a vzdelávania na Slovensku. Poslanci tvrdia, že v súčasnosti ide najmä o proces skvalitňovania vzdelávania detí zo sociálne znevýhodneného prostredia vrátane inklúzie v rámci výchovno-vzdelávacieho procesu v školách a školských zariadeniach. Návrh podľa ich slov vedie k lepšej identifikácii detí a žiakov zo sociálne znevýhodneného prostredia. Opatrenia by sa mali zameriavať hlavne na najmenej rozvinuté okresy Slovenska. Zmeny by sa mali dotknúť aj zákona o štátnej správe v školstve a školskej samospráve, aby sa odstránila neopodstatnená administratíva pri rušení škôl a školských zariadení v zriaďovateľskej pôsobnosti obcí a samosprávnych krajov.


Juncker: Európa nesmie podľahnúť požiadavkám USA ohľadom výdavkov na NATO

Americký minister obrany varoval krajiny, že musia dodržiavať záväzky spojené s armádnymi výdavkami.

MNÍCHOV. Európa sa nesmie podvoliť nátlaku Spojených štátov, ktoré požadujú od európskych členov NATO zvýšenie výdavkov na svoje vojenské sily. Popri Mníchovskej bezpečnostnej konferencii to vo štvrtok vyhlásil predseda Európskej komisie (EK) Jean-Claude Juncker. Tento luxemburský expremiér argumentuje tým, že rozvoj a humanitárna pomoc sa tiež dajú rátať za aspekt bezpečnosti. "Ide o dlhoročný americký odkaz. Ja som však zásadne proti tomu, aby sme sa nechali do niečoho takého dotlačiť. Nepáči sa mi, ako USA zužujú bezpečnostný koncept iba na armádu," dodal. "Ak sa pozriete na to, čo Európa koná v oblasti bezpečnosti a humanitárnej pomoci, potom porovnanie s USA vyznieva odlišne. Moderná politika nemôže byť len o zvyšovaní nákladov na obranu. Európania musia tieto výdavky riešiť lepšie a peniaze využívať efektívnejšie," tvrdí šéf Európskej komisie. Americký minister obrany James Mattis v stredu varoval spojenecké krajiny združené v NATO, že musia dodržiavať záväzky spojené s armádnymi výdavkami, ak nechcú, aby USA znížili svoju podporu tejto organizácie. Podobné tendencie naznačil aj šéf Bieleho domu Donald Trump, ktorý vyhlásil, že Washington nebude podporovať Severoatlantickú alianciu ako doteraz, ak európske krajiny nezvýšia svoje výdavky na obranu o dve percentá zo svojich ekonomík. Spojené štáty zaisťujú 70 percent zdrojov Aliancie.


Na ústavnom súde rastie počet podaní, 708 je nepridelených

Priemerná dĺžka jedného konania je aktuálne takmer osem mesiacov.

KOŠICE. Počet doručených podaní na Ústavný súd (ÚS) sa zvyšuje, v dôsledku neúplného pléna Ústavného súdu je 708 podaní nepridelených sudcovi spravodajcovi a priemerná dĺžka jedného konania je aktuálne takmer osem mesiacov. Informoval o tom v stredu Ústavný súd v tlačovej správe. Skutočnosť, že plénum ústavného súdu je stále neúplné a sudcovia rozhodujú len v dvoch senátoch, má vplyv na rozhodovaciu činnosť tohto orgánu ochrany ústavnosti, čo potvrdzujú aj štatistické údaje. Aktuálne má ústavný súd len sedem z 13 sudcov. Od začiatku tohto roka do 17. júna prišlo na ÚS 1084 podaní, zároveň v danom čase tento súd vybavil 724 podaní. Počet nevybavených podaní bol k 17. júnu celkovo 1103, z toho v 29 prípadoch išlo o podania, v ktorých je príslušné rozhodovať plénum ústavného súdu.


OSN zamietla aj ruský návrh na predĺženie vyšetrovania v Sýrii

Washington a Moskva predložili konkurenčné návrhy rezolúcií.

NEW YORK. Bezpečnostná rada neschválila vo štvrtok ani ruský návrh rezolúcie, ktorá mala predĺžiť mandát medzinárodného tímu vyšetrujúceho chemické útoky v Sýrii. Stalo sa tak po tom, ako Rusko vetovalo obdobný návrh predložený Spojenými štátmi, informovala agentúra DPA. Mandát vyšetrovacieho tímu oficiálne vypršal vo štvrtok 16. novembra o polnoci. Bezprostredne nebolo jasné, či to bude znamenať definitívny koniec Spoločného vyšetrovacieho mechanizmu pre Sýriu, alebo či sa nájde možnosť aspoň na dočasné predĺženie jeho fungovania. To by členom BR poskytlo viac času na prípadné dosiahnutie dohody. Washington a Moskva predložili vo štvrtok konkurenčné návrhy rezolúcií o obnovení Spoločného vyšetrovacieho mechanizmu pre Sýriu (JIM), čo je tím vyšetrovateľov z OSN a Organizácie pre zákaz chemických zbraní. Rusko však svoju navrhovanú rezolúciu stiahlo kvôli sporom o to, či sa má najskôr hlasovať o americkej alebo o ruskej verzii. Moskva potom vetovala americkú rezolúciu. Bolívia, ktorá taktiež hlasovala proti americkej rezolúcii, následne požiadala o to, aby sa predsa len hlasovalo aj o ruskom návrhu. Ten však nezískal dostatočnú podporu Bezpečnostnej rady. Za hlasovali len štyria z potrebných minimálne deviatich členov. Siedmi boli proti a štyria sa zdržali hlasovania. Žiaden zo stálych členov nepoužil pri tomto druhom hlasovaní svoje právo veta. Ruský návrh, na rozdiel od amerického, požadoval okrem predĺženia aj upravenie súčasného mandátu JIM, s čím USA a ďalší členovia a BR OSN nesúhlasili, píše agentúra AP. Moskva na pôde BR OSN vetovala celkovo už desať návrhov rezolúcií týkajúcich sa Sýrie. Rusko spochybnilo väčšinu nedávnej správy JIM, v ktorej sa vina za útok sarinom z apríla 2017 v sýrskom meste Chán Šajchún pripisuje sýrskej vláde. Moskva, ktorá v sýrskom konflikte bojuje na strane Damasku, označila celé vyšetrovanie za "hlboko neuspokojivé" a "kvalitatívne priemerné". Podľa veľvyslankyne USA pri OSN Nikki Haleyovej ruské veto "zabilo" celý vyšetrovací mechanizmus len preto, aby ochránilo svojho spojenca, sýrskeho prezidenta Bašára Asada.


V Dúbravke majú novú materskú školu pre 92 detí

Budova slúžila v minulosti ako detské jasle.

DÚBRAVKA. Na nový školský rok sa počas letných prázdnin pripravila samospráva bratislavskej Dúbravky. V Materskej škole (MŠ) Pri kríži a MŠ Sekurisova  obnovili kúpeľne, v MŠ Galbavého podlahy a v troch základných školách vymenili linoleum. Najväčšia rekonštrukcia súvisela s prípravou novej MŠ na Fedákovej.  Nová MŠ vznikla prestavbou a rekonštrukciou chátrajúceho objektu bývalých jaslí. Obnova sa začala vlani v novembri a trvala do júna. V lete prebehlo zariaďovanie objektu a vonkajšie úpravy. Rekonštrukciu financovala mestská časť zo svojho rozpočtu, vyčlenila na to 720.000 eur a ďalších 80-tisíc na vybavenie kuchyne. Bývalé vedenie Dúbravky ukončilo prevádzku súkromných jaslí v roku 2009 s tým, že tu vytvorí zariadenie pre seniorov. Prísľub však ostal len na papieri a budova chátrala. V jednej časti bol bytový podnik. "Otvorením pribudla nová štvortriedna MŠ pre 92 detí. Teraz má Dúbravka 44 tried v 11 materských školách. Na nový školský rok do nich rodičia prihlásili 447 detí, prijatých bolo 356. Mestskej časti sa podarilo prijať všetky dúbravské deti, ktoré do konca augusta dovŕšili tri roky," informovala Lucia Marcinatová z tlačového oddelenia dúbravského miestneho úradu.


Petržalka plánuje zaviesť 300-eurový poplatok v škôlkach

Poplatok môže byť odpustený rodičom s trvalým pobytom v Petržalke

BRATISLAVA. Bratislavská mestská časť Petržalka plánuje zaviesť 300-eurový mesačný poplatok za dieťa v materských školách. Tento poplatok však má byť odpustený tým, ktorí majú trvalý pobyt v Petržalke. Týmto spôsobom chce starosta Petržalky Ján Hrčka riešiť kapacitný problém s umiestňovaním detí do materských škôl v tejto mestskej časti. Všeobecne záväzné nariadenie, ktoré má zaviesť poplatok, musí ešte schváliť miestne zastupiteľstvo trojpätinovou väčšinou a platiť by malo už pre rodičov, ktorých deti prijmú do škôlok k septembru 2019. Uviedol to na tlačovej besede starosta Ján Hrčka.Suma 300 eur podľa Hrčku zohľadňuje náklady na prevádzku materských škôl, ako aj náklady na rozširovanie kapacít. „Všetky deti, ktoré budú chodiť do škôlok v Petržalke, budú platiť 300 eur za mesiac, ale každý môže požiadať o odpustenie sumy a zastupiteľstvo mu môže vyhovieť na základe kritérií, ktoré stanoví Petržalka ako zriaďovateľ materských škôl vo všeobecnom záväznom nariadení,“ povedal Hrčka. V súčasnosti ministerstvo školstva neumožňuje mestským častiam zasahovať do výberu detí, lebo je to výhradne v kompetencii riaditeliek. Jedným zo spôsobov, ako chcela Petržalka riešiť kapacitný problém s umiestňovaním detí do materských škôl, bolo odporúčanie, ktoré posielal úrad starostu riaditeľkám materských škôl, aby prijímali prioritne deti s trvalým bydliskom v Petržalke. „My nechceme prikazovať riaditeľom a riaditeľkám, ako majú vyberať deti. Preto sme našli alternatívne riešenie, aby na voľné miesta v materských školách boli prijímané petržalské deti. Týmto opatrením by sa malo uvolniť zopár kapacít pre petržalské deti,“ uviedol Hrčka.Situáciu s materskými školami a umiestňovaním detí chce Petržalka riešiť hlavne rozširovaním kapacít v existujúcich materských školách. Nových 16 tried pre materské školy plánujú v najbližších dvoch rokoch vytvoriť v nevyužívaných školníckych bytoch.


Atlético Madrid zdolalo Marseille 3:0 - Európska liga 2017/2018 - Finále - Online prenos

Prenos ste mohli sledovať online s nami.

LYON. Futbalisti Marseille a Atlética Madrid bojovali vo finále Európskej ligy 2017/2018 na štadióne v Lyone. Európska liga je po Lige majstrov druhou najprestížnejšou európskou futbalovou súťažou. V zápase o cennú trofej bolo napokon úspešnejšie Atlético, ktoré vyhralo hladko 3:0.


Putin bude mať narodeniny. Viaceré ruské mestá v tento deň zakázali protesty

Opozícia zvolala svoje protestné zhromaždenia na túto sobotu, v deň 65. narodenín ruského prezidenta.

MOSKVA. Šéfa federálneho predvolebného štábu ruského opozičného politika Alexeja Navaľného vo štvrtok vzali do väzby na 20 dní za opakované výzvy na účasť na nepovolených verejných zhromaždeniach. Informovala o tom agentúra Interfax. K zadržaniu Leonida Volkova a jeho odsúdeniu jedným z obvodných súdov v Moskve došlo pritom len štyri hodiny po jeho prepustení na slobodu v inej kauze. Volkov bol totiž 29. septembra zadržaný v Nižnom Novgorode, kde sa v ten istý deň mal konať opozičný míting. Samotnému Navaľnému v účasti na ňom tiež zabránilo zadržanie políciou, ku ktorému došlo v Moskve ešte pred jeho odchodom do Nižného Novgorodu. Oboch politikov moskovský súd 2. októbra odsúdil na 20 dní väzenia. Volkov vtedy vyhlásil protestnú hladovku. Moskovský súd následne zrušil rozhodnutie o jeho zadržaní na 20 dní, prepustil ho na slobodu a jeho prípad delegoval súdu v Nižnom Novgorode, ktorý sa ním začne zaoberať na budúci pondelok. Volkov uviedol, že po spomínanom prepustení na slobodu bol opäť zadržaný na základe dvoch príspevkov, ktoré zverejnil na sociálnej sieti Twitter. Navaľného priaznivcom v nich pripomenul na sobotu naplánované mítingy opozície. Interfax uviedol, že ruská polícia tweety vyhodnotila ako výzvy na účasť na úradne nepovolených verejných zhromaždeniach. S interpretáciou polície sa stotožnil aj moskovský súd, ktorý vo štvrtok večer nariadil vziať Volkova na 20 dní do väzby. Interfax informoval, že úrady viacerých ruských miest už medzičasom zakázali konanie sobotňajších protestných zhromaždení. Moskovská radnica napr. zamietla niekoľko žiadostí o povolenie verejného zhromaždenia a ako dôvod uviedla "objektívne príčiny". Opozícia zvolala svoje protestné zhromaždenia na túto sobotu, a to pri príležitosti 65. narodenín ruského prezidenta Vladimira Putina. Hlavný míting sa uskutoční v Putinovom rodnom meste Petrohrad. Tamojšie Marsovo pole, kde sa mal míting konať, však polícia ohradila zátarasami a páskami, uviedol Interfax.


Neapol zvládol odvetu v Nice, postúpil do Ligy majstrov

V odvete sa v Kazachstane zrodila gólová úroda.

BRATlSLAVA. Taliansky futbalový tím SSC Neapol so slovenským stredopoliarom Marekom Hamšíkom sa prebojoval do skupinovej fázy Ligy majstrov 2017/2018. V utorňajšej odvete play-off zvíťazil na pôde francúzskeho OGC Nice 2:0 vďaka Josemu Mariovi Callejonovi a Lorenzovi Insignemu, na prvý gól prihral Hamšík. Aj v prvom zápase triumfovali Neapolčania 2:0. Účasť medzi európskou elitou si zabezpečili aj Celtic Glasgow, FC Sevilla, Olympiakos Pireus a NK Maribor. Neapol v prvom polčase v Nice kontroval vývoj a mohol sa ujať vedenie zásluhou Driesa Mertensa, strelu Belgičana však Yoan Cardinale vyrazil. Hráči Nice boli pasívni a vpredu bezzubí, Wesley Sneijder i Mario Balotelli boli neviditeľní. V 48. minúte si Hamšík nabehol do voľného priestoru a jeho nezištnú prihrávku na vzdialenejšiu žrď zužitkoval Callejon. Krátko na to opečiatkoval Mertens konštrukciu. V 63. minúte vystriedal Hamšíka Poliak Piotr Zielinski. V závere domáci ožili, v 88. minúte však inkasovali druhý gól z kopačky Insigneho. Celtic síce prehral v odvete na pôde Astany 3:4, no v úvodnom dueli škótsky šampión deklasoval kazašský tím 5:0. Turecký Basaksehir Istanbul v prvom polčase súboja v Seville zmazal jednogólové manko z domáceho stretnutia, Andalúzania však napokon remizovali 2:2. FC Astana - Celtic Glasgow 4:3 (1:1)Góly: 26. Ajer (vlastný), 48. Mužikov, 49. a 69. Twumasi - 33. Sinclair, 80. Ntcham, 90. Griffiths /prvý zápas: 0:5, Celtic postúpil do skupinovej fázy/ OGC Nice - SSC Neapol 0:2 (0:0)Góly: 48. Callejon, 89. Insigne/Hamšík hral za Neapol do 63. minúty/ /prvý zápas 0:2, Neapol postúpil do skupinovej fázy/ NK Maribor - Hapoel Be'er Ševa 1:0 (1:0)Gól: 15. Viler /prvý zápas 1:2, Maribor postúpil do skupinovej fázy/  HNK Rijeka - Olympiakos Pireus 0:1 (0:1)Gól: 25. Marin /prvý zápas 1:2, Olympiakos postúpil do skupinovej fázy/FC Sevilla - Basaksehir Istanbul 2:2 (0:1)Góly: 52. Escudero, 75. Ben Yedder - 17. Elia, 83. Visca /prvý zápas 2:1, Sevilla postúpila do skupinovej fázy/


Bratislavskú detskú nemocnicu naďalej povedie Ladislav Kužela

BRATISLAVA. Bratislavskej detskej fakultnej nemocnici s poliklinikou bude aj naďalej šéfovať Ladislav Kužela. Vyplýva to z výsledkov výberového konania na jej generálneho riaditeľa, ktoré zverejnilo ministerstvo zdravotníctva. Kužela, ktorý je na čele nemocnice od roku 2013, protikandidátov nemal. V detskej fakultnej nemocnici je, rovnako ako aj v ostatných štátnych, rada riaditeľov. V rámci výberového konania na ekonomického riaditeľa uspel Tomáš Valaška a na medicínskeho riaditeľa Zuzana Laluhová Striežencová. K zmene nepríde ani na poste šéfa Univerzitnej nemocnice Martine. Z výberového konania na generálneho vyšiel ako úspešný kandidát jej súčasný šéf Dušan Krkoška. O funkciu sa uchádzal ako jediný, nemocnicu vedie od roku 2014. Vo výberovom konaní na funkciu ekonomického riaditeľa zvíťazil Stanislav Škorňa a medicínskeho riaditeľa Dalibor Murgaš.


V Nemecku dostalo príspevok na návrat už vyše 100.000 odmietnutých azylantov

Peniaze z podporného programu môžno získať len raz.

BERLÍN. Už vyše 100.000 neúspešných žiadateľov o azyl získalo v Nemecku od roku 2014 peňažnú podporu, aby opustili územie tejto krajiny. Viac než dve percentá z nich prišli neskôr do Nemecka opäť a podali novú žiadosť o azyl. Vyplýva to z odpovede nemeckej spolkovej vlády na otázku parlamentnej frakcie liberálov zo Slobodnej demokratickej strany (FDP), uviedla vo štvrtok tlačová agentúra DPA. Podľa vládneho vyjadrenia ide celkove o 102.761 osôb, ktoré "dobrovoľne odcestovali". Z nich 2506 sa v rokoch 2017 - 2019 do Nemecka vrátilo a podalo novú žiadosť. Väčšinu odmietnutých žiadateľov o azyl, ktorí profitovali zo "Spolkovo-krajinského programu pre opätovné začlenenie v domovskej krajine", tvorili vlani osoby pochádzajúce z východnej a južnej Európy. Najčastejšie túto podporu využívali Albánci (1345) a Srbi (1088). Početné zastúpenie mali aj Gruzínci, Rusi, Severomacedónčania a Iračania. Neúspešní žiadatelia z Afganistanu či Turecka podporu nevyužívali. Pre každého cudzinca platí zásada, že peniaze z uvedeného podporného programu môže dostať len raz. Kto podporu využije a napriek tomu neskôr znova pricestuje do Nemecka, musí peniaze vrátiť. V období od začiatku roka 2017 do konca apríla 2019 bolo podľa spolkovej vlády takto vrátených približne 83.000 eur. Na podporný program bolo pritom za rok 2018 vynaložených necelých 9,5 milióna eur.


Konkurz na Maják nádeje sa nemal začať, tvrdí starosta

Okresný súd rozhodol o zastavení exekúcie budovy neziskovej organizácie.

BRATISLAVA. Konkurzné konanie na majetok neziskovej organizácie Maják nádeje na Karpatskej ulici v bratislavskom Starom Meste, ktoré súd vyhlásil ešte v apríli, sa nemalo začať. Na stredajšej tlačovej konferencii to povedal starosta Starého Mesta Radoslav Števčík. Nárok na základe rozhodnutia súdu, ktorý si uplatňovala v exekúcii spoločnosť VIGI TRADE, respektíve Pavol Rusko a Marián Kočner, ani nevznikol. “Z toho dôvodu sa mestská časť domnieva, že konkurz, ktorý iniciovala VIGI TRADE, súd nemal vyhlásiť. Spoločnosť stále operuje s pohľadávkou, ktorú súd uznal za nezákonnú,“ vysvetlil ďalej Števčík. Dodal, že vyšetrovateľ už vzniesol obvinenie z trestného činu subvenčného podvodu voči bývalému štatutárovi neziskovej organizácie Maják nádeje Pavlovi Ruskovi. Podľa právneho zástupcu Starého Mesta Jaroslava Piláta ešte v októbri 2017 rozhodol Okresný súd Bratislava I o zastavení exekúcie v prípade budovy neziskovej organizácie Maják nádeje na Karpatskej ulici. “Súd vtedy poukázal na to, že nárok, ktorý si VIGI TRADE uplatňoval, nevznikol, a na základe toho exekúciu zastavil. Ale na jar tohto roka spoločnosť VIGI TRADE znova ožila a na Okresný súd Bratislava I podala návrh na vyhlásenie konkurzu voči majetku Majáka nádeje, čo mestská časť berie ako ďalší pokus ľudí, ktorí stoja za touto nastrčenou spoločnosťou, dostať sa k majetku organizácie, to znamená k budove a priľahlému pozemku,“ uviedol Pilát. Pripomenul, že v súčasnosti trvá v tejto veci súdne konanie, ale mestská časť tvrdí, že pohľadávka, ktorú si VIGI TRADE uplatňuje, neexistuje, nikdy platne nevznikla a tým pádom spoločnosť VIGI TRADE nemá právo platne podať návrh na súd na vyhlásenie konkurzu. Na budovu Majáka nádeje do právoplatného rozhodnutia okresného súdu o zastavení exekúcie vyhlásil exekútor tri dražby, ani do jednej sa však nikto neprihlásil. Na prihlásenie sa do dražby bolo treba zložiť kauciu, aby sa o budovu mohol konkrétny záujemca o dražbu uchádzať. Budovu neziskovej organizácie Maják nádeje na Karpatskej ulici spravoval jej štatutár, bývalý riaditeľ Televízie Markíza Pavol Rusko. Staré mesto už v novembri 2015 začalo podnikať právne kroky na ukončenie partnerského vzťahu s Pavlom Ruskom po tom, čo Rusko údajne spreneveril finančné prostriedky Majáka nádeje. Týmto krokom chcela mestská časť ukončiť pôsobenie a činnosť neziskovej organizácie Maják nádeje. Následne zastupiteľstvo Starého Mesta schválilo uznesenie a "požiadalo starostu mestskej časti, aby podal návrh na zrušenie neziskovej organizácie Maják nádeje a jej likvidáciu a vykonal všetky právne úkony potrebné na dosiahnutie účelu tohto uznesenia". V tejto veci však okresný súd Starému Mestu nevyhovel a nerozhodol o zrušení neziskovej organizácie Maják nádeje. Ďalším konaním Pavla Ruska, ktorý sa zaviazal nehnuteľnosťou na Karpatskej ulici za pôžičku vo výške 600-tisíc eur, vznikol Majáku nádeje dlh a vydali naň exekúciu. Krízové centrum Maják nádeje malo poskytovať ubytovanie, poradenstvo a aj ambulantné služby obetiam domáceho násilia a matkám, ktoré sa ocitli v krízovej situácii. Zároveň sa mal starať aj o zanedbávané, zneužívané, týrané deti alebo deti s problémami, ktoré do krízového centra umiestnili na základe rozhodnutia súdu.


Petíciu za obnovu linky 95 prerokujú poslanci v marci

Obyvatelia požadujú obnovenie pôvodnej trasy linky až na Šafárikovo námestie, kým nedokončia trať električky po Janíkov dvor.

BRATISLAVA. Petíciu za obnovenie pôvodnej trasy petržalskej autobusovej linky číslo 95 až na Šafárikovo námestie dovtedy, kým dokončia trať električky po Janíkov dvor, prerokujú bratislavskí mestskí poslanci v marci. Pre agentúru SITA to uviedol bratislavský mestský a petržalský miestny poslanec Oliver Kríž, ktorý so svojím hnutím Mladá Bratislava za obnovenie pôvodnej trasy autobusu vyzbierali za dva mesiace 3 295 podpisov. V polovici novembra petíciu odovzdali do podateľne bratislavského magistrátu a v kópii aj do podateľne DPB. Aby sa petíciou zaoberali bratislavskí mestskí poslanci, musela mať tisíc podpisov. Z petičného oddelenia bratislavského magistrátu prišiel poslancovi list, v ktorom píšu, že petíciu predložia na rokovanie zastupiteľstva, ktoré bude 30. marca. Trasu linky číslo 95 po otvorení bratislavského Starého mosta a novej električkovej trate do Petržalky skrátili po Muchovo námestie v Petržalke. Ak chcú v súčasnosti cestujúci z Petržalky pokračovať v ceste do centra mesta, musia prestúpiť na električku na Farského ulici a novou električkou prejsť cez Starý most dve zastávky na Šafárikovo námestie. "Tí, ktorí cestujú iba na Šafárikovo námestie, si pre tento prestup musia kupovať 30-minútový lístok namiesto 15-minútového," hovorí Kríž Pre ľudí, ktorí podpísali petíciu, hľadajú riešenia, ako linku vrátiť na druhú stranu Dunaja. "Obyvatelia chceli, aby linka išla cez Most Apollo popri nábreží na Most SNP a späť. Dopravný podnik Bratislava však pripomienkoval, že je to alternatíva k električkovej trase. Museli sme preto hľadať iné riešenia", uviedol Oliver Kríž. "Požiadavkám najviac vyhovuje možnosť, aby každá druhá petržalská autobusová linka 95 v budúcnosti nekončila na Farského a mohla by ďalej premávať cez Most Apollo na druhú stranu Dunaja smerom k autobusovej stanici." Kríž ďalej doplnil, že trasa by išla okolo ministerstva vnútra, Slovenského národného divadla a po Moste Apollo by sa linka vrátila späť. Náklady na tento spoj odhadujú podľa Kríža na 570-tisíc eur ročne.


U.S. Steel sa dohodol s odborármi na skrátenom štvordňovom týždni

Dôvodom je zhoršujúca sa situácia na trhu s oceľou.

KOŠICE. Vedenie U.S. Steel Košice (USSK) sa dohodlo s odborármi na skrátenom štvordňovom pracovnom týždni. „Môžem potvrdiť, že kvôli nepriaznivej a ďalej sa zhoršujúcej situácii na trhu s oceľou sa manažment USSK dohodol s odborovou organizáciou na skrátenom štvordňovom pracovnom týždni v období od 1. 7. 2019 do 31. 7. 2019. Za deň, keď budú zamestnanci doma, budú dostávať 60-percentnú náhradu mzdy,“ uviedol pre agentúru SITA hovorca USSK Ján Bača. Toto opatrenie bude platiť pre všetkých zamestnancov, s dôrazom na bezpečnosť zamestnancov a zabezpečenie nevyhnutných prevádzkových činností. „Výrobu a sortiment výrobkov pružne prispôsobujeme situácii na trhu a dopytu od našich zákazníkov. Od 20. júna sme odstavili jednu z vysokých pecí a naďalej sledujeme vývoj ekonomických ukazovateľov a trh s oceľovými produktmi,“ dodal Bača. Ako ďalej uviedol, pre ďalší vývoj situácie bude veľmi dôležité, ako rýchlo dokáže zareagovať Európska komisia vo vzťahu k vysokým importom ocele z krajín, ktoré nemusia dodržiavať pravidlá platné v Európe a nie sú napríklad súčasťou európskeho systému obchodovania s emisiami. Túto požiadavku budeme veľmi zreteľne presadzovať aj na valnom zhromaždení Euroferu v stredu budúci týždeň, dodáva hovorca spoločnosti. V košickom U.S. Steele pracuje takmer 12 tisíc zamestnancov a podnik patrí do nadnárodnej korporácie U.S. Steel.


Vláda už má návrh uznesenia na zrušenie Mečiarovych amnestií

Návrh musí predložiť skupina najmenej 30 poslancov.

BRATISLAVA. Vláda už má pripravený text uznesenia, ktoré by mali predložiť do parlamentu poslanci, aby mohli byť zrušené amnestie Vladimíra Mečiara. Informoval o tom podpredseda parlamentu Béla Bugár (Most-Híd). Formálne však návrh musí predložiť skupina najmenej 30 poslancov. „Návrh na zrušenie rozhodnutia prezidenta prerokuje Národná rada Slovenskej republiky vtedy, keď o to požiada najmenej pätina jej poslancov,“ píše sa v ústavnom zákone, ktorý schválil vo štvrtok parlament. Uznesenie sa má týkať zrušenia amnestií Vladimíra Mečiara, ako aj milosti prezidenta Michala Kováča. Poslanci majú predložiť návrh uznesenia hneď, ako ústavné zmeny podpíše prezident Andrej Kiska. V prípade skorého podpisu sa poslanci schvaľovaním uznesenia budú zaoberať na budúci týždeň. Podľa Bugára návrh uznesenia bude môcť podpísať, kto bude chcieť. „Už som videl vyčistený návrh uznesenia. Je to vládny návrh uznesenia, ale o ďalšom postupe budeme rokovať. Nie sme úzkoprsí, nám záleží na výsledku. Úžitok z toho musí mať spravodlivosť," deklaroval Bugár. Šéf parlamentu Andrej Danko ho doplnil s tým, že netreba robiť v tejto otázke preteky. „Kto bude chcieť podpísať, tomu to bude umožnené,“ doplnil. Poslanci schválili vo štvrtok návrh na zmenu ústavy, ktorý umožní zrušenie amnestií Vladimíra Mečiara. Podľa schváleného návrhu, zrušenie amnestií či milosti udelených prezidentom musí do 60 dní posúdiť Ústavný súd SR. Ten rozhodnutie parlamentu môže potvrdiť, alebo ho zruší. Ak však ústavný súd neprijme v stanovenej lehote žiadne stanovisko, rozhodnutie parlamentu bude účinné.Zmeny ústavy musí ešte posúdiť a odobriť prezident Kiska. Po tom, ako zmena ústavy bude zverejnená v Zbierke zákonov, musí 30 poslancov predložiť do parlamentu návrh uznesenia na zrušenie Mečiarových amnestií. S návrhom musí súhlasiť najmenej 90 zákonodarcov. Ak bude takéto uznesenie prijaté, bude ho môcť posúdiť ústavný súd.


Trump zvažuje clá a kvóty na oceľ z Číny a iných krajín

WASHINGTON. Americký prezident Donald Trump uvažuje o zavedení ciel a kvót na oceľ z Číny a ďalších nemenovaných krajín. Ako dôvod uviedol dumpingové ceny, ktoré podľa Trumpa predstavujú pre americký priemysel "obrovský problém". Pri oceli používajú dumping, čo ničí náš oceliarsky priemysel. Nielen Čína, ale aj ďalší. Robia to celé desaťročia a ja to mienim zastaviť. Toto sa skončí. "Pri oceli používajú dumping, čo ničí náš oceliarsky priemysel. Nielen Čína, ale aj ďalší. Robia to celé desaťročia a ja to mienim zastaviť. Toto sa skončí," povedal Trump novinárom na palube Air Force One počas letu z USA do Francúzska. Ako v tejto súvislosti dodal, sú dva spôsoby, ako to urobiť: kvóty a clá. "Je možné, že využijem obidve možnosti," povedal Trump. V reakcii na to akcie amerických oceliarskych firiem prudko vzrástli. Pôvodne sa Trumpove vyjadrenia zverejniť nemali, neskôr sa ale Biely dom rozhodol inak. Trumpove plány v oceliarskom sektore sú súčasťou jeho predchádzajúcich sľubov o podpore domácej výroby. Na celkovej spotrebe v USA sa oceľ zo zahraničia podieľa približne 30 percent. Americká administratíva by o prípadných clách či kvótach mala rozhodnúť do niekoľkých týždňov.


PO STOPÁCH DÁVNEJ BRATISLAVYPríčinou ničivých požiarov bol aj spôsob výstavby mesta

Kráľ Maximilián II. prispel na výstavbu vodnej nádrže uprostred mesta, aby sa dal ľahšie hasiť požiar. Dnes ju poznáme aj ako Rolandovu fontánu.

Vladimír Tomčík, združenie Devínska brána Požiare sužovali všetky stredoveké mestá a aj Bratislava ich zažila niekoľko. Pri prvej bratislavskej korunovácii nového uhorského kráľa Maximiliána II. v roku 1563 vypukol veľký požiar. Nový panovník, vidiac obrovské škody, prispel na výstavbu nádrže uprostred mesta s vodou potrebnou na hasenie. Dnes ju však nazývame Rolandova fontánou, a nie ako by malo byť správne Maximiliánova. V roku 1515 v našom meste prebiehal štyri mesiace snem – cisára Maximiliána I. zastupoval kardinál Lang, prišli aj traja jagelovskí králi – uhorský a český kráľ Vladislav II., jeho syn Ľudovít II. a poľský kráľ Žigmund I. Starý. Na rokovaniach sa mali vyriešiť viaceré problémy, najmä súperenie rodov o uhorský trón a postaviť základy mocnej ríše, ktorá by mohla odolávať tureckému nebezpečenstvu. Dvadsiateho mája na Hrade podpísali aj dve sobášne zmluvy cisárových vnúčat Ferdinanda a Márie s Annou a Ľudovítom Jagelovskými. O významnej udalosti, ktorá predznamenala na stáročia celú strednú Európu, sa zachovalo viacero zápisov, pričom najpodrobnejší a pre dnešok najhodnotnejší vydal vo Viedni humanistický vzdelanec Richard Bartoli. Napokon i zmluvy boli ratifikované v tomto meste a historici preto udalosť nazývajú Prvým viedenským kongresom. Bartoli v cestopise zaznamenáva bratislavské rokovania, na ktorých bývalo až sto účastníkov, najvýznamnejšie osobnosti vtedajších čias od panovníkov, cirkevných hodnostárov cez vyslancov až po univerzitných profesorov. Opisuje i sprievodné slávnostné podujatia, ich atmosféru i iné udalosti, medzi iným aj obrovský a ničivý požiar, ktorý vypukol ku koncu rokovaní, v posledný aprílový deň roku 1515. Šíril sa od východu na západ až po Dóm sv. Martina. Popolom ľahlo vyše 200 domov, teda asi tretina vtedajšieho mesta, kráľovská kúria, prepoštský palác i Kaplnka sv. Kataríny. Bartoli písal, že králi so sprievodom ušli na Hrad „ležiaci na strmom kopci“ a nevyhol sa ani podozreniam o podpaľačstve. Cudzie zavinenie sa však nepotvrdilo. Príčinu ničivých požiarov videl v spôsobe výstavby mesta: „V severných krajinách vidíme celé mestá niekedy vypálené. A to preto, lebo strechy domov sú všade šindľové, a nie škridlové. Tie, hneď ako padne na ne iskra, zhoria rýchlejšie, než sú ľudia schopní pomôcť. Pretože sú vystavené požiarom, majú nočné stráže, ktoré volaním oznamujú hodiny a dávajú pozor, či v nejakej mestskej časti nevznikol požiar. Považujem veru za pochabé, že sa radšej nechávajú strážiť hlásnikmi, niekedy pohrúženými do spánku a vína, ako pokryť domy strechami, ktoré nemôže zničiť požiar“.


Pracovať sa musí vyplatiť, povedal Sobotka a zvýšil minimálnu mzdu

Česká vláda zvýšili minimálnu mzdu dva dni pred krajskými a senátnymi voľbami.

PRAHA. Česká vláda zvýšila minimálnu mzdu z terajších 9900 Kč na 11-tisíc Kč (407,09 eura) mesačne. Počas rokovania vlády to oznámil český premiér Bohuslav Sobotka. "Pracovať sa musí vyplatiť," povedal, pričom dodal, že minimálna mzda podľa neho bude rásť aj naďalej. Okrem toho vláda tesne pred voľbami pridala aj vodičom vo verejnej doprave. Informoval o tom server iDNES.cz. "Považujem za dôležité, aby v čase rastu ekonomiky rástlo aj odmeňovanie zamestnancov a aby ľudia, ktorí pracujú za minimálnu mzdu, mali vyššie príjmy než tí, ktorí nepracujú vôbec," zdôraznil premiér. Na zvýšenie minimálnej mzdy dlhodobo tlačili najmä odbory, ktoré od vlády žiadali ešte výraznejší rast, a to o ďalších 500 Kč. Rozhodnutie, ktoré vláda urobila dva dni pred krajskými a senátnymi voľbami, by podľa Sobotku malo podporiť zamestnancov a ich kúpnu silu, okrem toho však aj priblížiť Česko v tejto oblasti k vyspelejším európskym ekonomikám, kde je minimálna mzda niekoľkonásobne vyššia. V rámci Európskej únie je momentálne minimálna mzda nižšia oproti Česku už len v Litve, Maďarsku, Rumunsku a Bulharsku. Vláda sa okrem toho rozhodla pridať aj vodičom vo verejnej doprave. Ich minimálna mzda sa od januára zvýši o 26,50 Kč na 98,10 Kč za hodinu. Podľa Sobotku "to zabezpečí dôstojnejšie podmienky pre vodičov autobusov, a tým aj dobré fungovanie verejných služieb v krajoch".


Pri Pentagone budú sídliť mestskí policajti

Policajti budú dočasne sídliť v prenosnom zariadení.

BRATISLAVA. Pri problémovom bytovom dome Pentagon na Stavbárskej ulici v bratislavskej Vrakuni zriadia dočasnú stanicu mestskej polície. Magistrát a mestská časť tak chcú zvýšiť bezpečnosť v tejto lokalite. Zlepšiť chcú aj čistotu osadením polopodzemných kontajnerov. Tento zámer vo štvrtok priblížil primátor Bratislavy Ivo Nesrovnal spolu so starostom Vrakune Martinom Kurucom. Mestská i štátna polícia tento priestor kontroluje denne. Hliadky však prichádzajú a odchádzajú. Magistrát preto prišiel s návrhom, aby tu aspoň mestskí policajti boli stále prítomní. "Rozhodli sme sa, že tu zriadime permanentnú prítomnosť mestských policajtov. Bude tu policajný voz, ktorý bude plne vybavený ako úradovňa polície a policajti budú neustále k dispozícii. Ja som tento návrh predložil mestskému zastupiteľstvu, ktoré ho schválilo," priblížil Nesrovnal. Náčelník bratislavskej mestskej polície Ivan Lechner priblížil, že stanica bude vo forme dočasného prenosného zariadenia. "Bude to ako mobilný dom. Poskytovať má zázemie pre potreby policajtov. Budú mať potrebné tlačivá, sociálne zariadenie a predvedenú osobu tu môžu aj dočasne zadržať," vysvetlil. Pôsobiť by tu mali neustále minimálne dvaja policajti. Trvalé riešenie vidí primátor i starosta v zriadení stanice štátnej polície v neďalekom bývalom kultúrnom stredisku. "Máme o to veľký záujem. Rokujeme s mestskou časťou i ministerstvom vnútra, ako sa dá tento objekt využiť, aby aj štátna polícia tu mala trvalé oddelenie," podotkol primátor. Kuruc so situáciou v bytovom dome Pentagon a jeho okolí nie je spokojný. Verí, že aspoň tieto čiastočné kroky mesta a mestskej časti pomôžu k zvýšeniu bezpečnosti. "Sú tu pozemky v súkromnom vlastníctve. Rokujeme aj s vlastníkom pozemkov, primátorom a vedením ministerstva vnútra, aby sa sem raz štátna polícia dostala, a tým pádom by tu poriadok mal byť," skonštatoval. Vrakuňa plánuje aj zriadenie súkromnej bezpečnostnej služby, ktorá by strážila majetky samosprávy v okolí Pentagonu. Pre zvýšenie čistoty osadí hlavné mesto pred bytovým domom polopodzemné kontajnery. Tie sa už napríklad nachádzajú v novej štvrti Zuckermandel, v bratislavskom Starom Meste. "Polopodzemné kontajnery majú väčšiu kapacitu, nedajú sa vykrádať a vietor nemôže z nich rozfúkať odpadky. Bude to zásadný príspevok k čistote v tomto prostredí," podotkol Nesrovnal.


Putinov prejav o stave Ruska sledovalo najmenej ľudí za päť rokov

Prejav ruského prezidenta vysielalo päť televíznych staníc.

MOSKVA. Posolstvo ruského prezidenta Vladimira Putina k poslancom Federálneho zhromaždenia malo najnižšiu sledovanosť za posledných päť rokov. Informovala o tom agentúra Interfax. Putinov pol druha hodiny trvajúci prejav o stave krajiny vysielalo v stredu v priamom prenose päť televíznych staníc: Prvý kanál, Rossija 1, Rossija 24, Moskva 24 a televízia 360. Podľa prieskumu denníka Kommersant ho sledovalo 5,9 percenta Moskovčanov, čo je 870.000 ľudí. Tento ukazovateľ je na úrovni roka 2013 - teda pred vypuknutím konfliktu na Ukrajine a pripojením Krymského polostrova k Ruskej federácii. Vtedy mal Putinov prejav v Moskve 5,5 percenta divákov. Rekordný počet divákov mal prejav, ktorý Putin predniesol v decembri 2014 - v roku pripojenia Krymu k Rusku -, keď ho sledoval každý desiaty Moskovčan a každý druhý televízny divák v Rusku. V ďalších rokoch záujem o túto médiami ostro sledovanú udalosť postupne klesal. Ako v piatok informoval hovorca Kremľa Dmitrij Peskov, ruské vedenie vie o poklese záujmu televíznych divákov o Putinov prejav. Kremeľ ho však vysvetľuje presunom divákov k internetu, odkiaľ nie je možné získať operatívne údaje o počte sledujúcich. "Skutočnosť, že určitý segment televíznych divákov prešiel k internetu, je procesom, ktorý badať vo všetkých krajinách sveta," dodal Peskov.


Talianska polícia zhabala tisíce kontaminovaných vajec

Taliansko patrí medzi viac ako desať európskych krajín postihnutých škandálom.

RÍM. Viac ako 90-tisíc vajec kontaminovaných pesticídom fipronil zhabala polícia v Taliansku. Informovala o tom v stredu agentúra DPA. Približne 6000 vajec našli u výrobcu pri Ancone, zatiaľ čo 85-tisíc vajec - vrátane 32-tisíc vajec, ktoré mali byť použité ako potrava pre zvieratá - lokalizovali u iného výrobcu vo Viterbe, severne od Ríma. Policajná akcia nasledovala po pondelkovom oznámení talianskeho ministerstva zdravotníctva o tom, že testovali 114 vzoriek vajec a v dvoch našli pesticíd. Zástupcovia policajného oddelenia pre bezpečnosť potravín na tlačovej konferencii uviedli, že vyšetrujú príčinu kontaminácie. Mohla byť aj "náhodná" alebo mohla byť aj následkom nelegálnej prítomnosti fipronilu v potrave pre kurence. Fipronil, bežnú zložku veterinárnych produktov na zbavovanie sa bĺch, vší a kliešťov u zvierat, legislatíva Európskej únie zakazuje používať u zvierat určených na konzumáciu. Taliansko patrí medzi viac ako desať európskych krajín postihnutých týmto kontaminačným škandálom, ktorý poukázal na zložitosť reťazcov potravinových dodávok na kontinente, dodáva agentúra DPA.


Kiska nepodpísal novelu o štátnych symboloch, platiť aj tak bude

Parlament minulý týždeň prelomil Kiskovo veto.

BRATISLAVA. Prezident Andrej Kiska opätovne odmietol podpísať novelu zákona o štátnych symboloch z dielne SNS. TASR informovala prezidentská kancelária. Právna norma bude aj napriek tomu platiť, keďže parlament minulý týždeň prelomil jeho veto. Za novelu hlasovalo 86 zákonodarcov. Štátny znak bude mať pri používaní osobitné postavenie. Do zákona pribúdajú nové pojmy ako "znamenie štátneho znaku" či "národný symbol". Ustanovenia zákona považoval Kiska za rozporné s princípom právnej istoty, a teda aj s princípom právneho štátu. Právna norma podľa jej kritikov zakazuje prehranie a spievanie hymny iného štátu na verejných podujatiach, ak na podujatí nie je prítomná oficiálna delegácia daného štátu. Zmeny v súvislosti so štátnym symbolom sa majú týkať napríklad športovej reprezentácie. Tá má povinne na významných súťažiach a pri príprave na tieto súťaže reprezentovať Slovensko umiestnením štátneho znaku na športovom odeve. "Iné grafické prvky športového odevu s výnimkou štartového čísla nesmú byť nadradené vyobrazeniu štátneho znaku," píše sa v materiáli. Novela má tiež zaviesť a definovať nové pojmy ako "znamenie štátneho znaku" či "národný symbol". Znamenie štátneho znaku má podľa návrhu tvoriť dvojitý kríž vztýčený na strednom vŕšku trojvršia. Driek a ramená kríža majú byť na koncoch rozšírené a vhĺbené, vrchy sú oblé. "Znamenie štátneho znaku požíva rovnakú ochranu ako štátne symboly Slovenskej republiky," uvádza novela. Národný symbol má podľa nej tvoriť dvojitý kríž vztýčený na strednom vŕšku trojvršia. Používať tento symbol by mohli fyzické osoby aj právnické osoby. "Jeho použitie však musí byť dôstojné," zdôraznila SNS. Novela tiež upravuje sadzby pokút. Horná sadzba pokuty pre právnické osoby bude vo výške 10-tisíc eur namiesto doterajších 6638 eur. SNS pri zdôvodňovaní novely poukazovala na to, že v súčasnosti vznikajú nejasnosti súvisiace s používaním štátnych symbolov, najmä pokiaľ ide o ich používanie pri reprezentovaní Slovenska v zahraničí, v elektronickej komunikácii a v digitálnej podobe. Stáva sa tak podľa SNS, že štátne symboly sú nedôstojne vyobrazované či napodobňované. Právnu normu predložila strana po tom, čo mala výhrady k novému logu na dresoch hokejovej reprezentácie. S logom nesúhlasia napríklad ani členovia Katedry archívnictva a pomocných vied historických Filozofickej fakulty Univerzity Komenského (UK) v Bratislave.


Rakúsky súd uzavrel prípad Slovenky, ktorá chcela zachrániť tigríčatá

KORNEUBURG. Súd v rakúskom meste Korneuburg uzavrel v pondelok tzv. odklonom proces s 34-ročnou Slovenkou, ktorá sa mala zodpovedať z porušenia zákona o obchodovaní s divožijúcimi zvieratami v súvislosti s incidentom zo začiatku augusta, keď jej odobrali z bytu v meste Hainburg dve tigrie mláďatá. Obe tigríčatá, ktoré boli po odobratí zverené do starostlivosti zoologickej záhrady vo Viedni, medzičasom uhynuli. Predmetom súdneho konania nebolo držanie tigrov v byte, ale ich prevoz zo Slovenska do Rakúska bez dokladov vyžadovaných Dohovorom o medzinárodnom obchode s ohrozenými druhmi voľne žijúcich živočíchov a rastlín (CITES). Konanie voči Slovenke sa ukončí, ak zaplatí do 14 dní sumu 600 eur, informovala tlačová agentúra APA s tým, že samotná obžalovaná s takýmto postupom súhlasila. Obe tigríčatá pochádzali zo súkromného zariadenia na Slovensku, kde ich odvrhla matka a nachádzali sa v kritickom stave. Mláďatá sa rozhodli previezť na potrebné ošetrenie do Rakúska, keďže slovenský zverolekár, s ktorým táto chovná stanica bežne spolupracuje, bol práve na dovolenke, vysvetlila agentúra. Obhajca obžalovanej na úvod pojednávania zdôraznil, že z jej strany nedôjde k "priznaniu viny". Odkázal pritom na príslušné nariadenie EÚ, na základe ktorého doklady podľa CITES nie sú nutné, ak sa do zahraničia prepravuje "živé zviera na účely naliehavého veterinárneho ošetrenia" a následne sa má presúvať naspäť.


Grónsku dedinu ohrozuje veľký  ľadovec, ktorý priplával k pobrežiu

INNAARSUIT. Grónsku obec Innaarsuit ohrozuje veľký ľadovec, ktorý priplával k jej brehom. V dedine vyvolal paniku a úrady nariadili čiastočnú evakuáciu obyvateľov. Osada na severozápadnom pobreží Grónska, v ktorej žije asi 170 obyvateľov, sa obáva rozpadu ľadovca, ktorý by mohol spôsobil katastrofické záplavy. Informovalo o tom piatkové vydanie denníka The Local. „Bojíme sa, že by sa časti ľadovca mohli odtrhnúť a vyvolať vlny, ktoré by spôsobili v dedine povodeň,“ povedal dánskej tlačovej agentúre Ritzau členka grónskej polície Lina Davidsenová. Jeden menší úlomok ľadovca už spadol do mora. V regióne má k tomu ešte pršať, čo zvyšuje riziko drobenia ľadovca. Ľadovec blízko osady uvideli prvýkrát vo štvrtok a miestne úrady následne vyhlásili stav pohotovosti. Podľa agentúry Ritzau boli ale z ostrovnej osady Innaarsuit zatiaľ evakuovaní len tí ľudia, ktorých domy stoja na výbežku ostrova najbližšie k ľadovcu. „Ľadovec je stále blízko dediny a polícia teraz diskutuje o tom, aký postup zvolí ďalej,“ povedal agentúra AFP grónsky policajný šéf Kunuk Frederiksen. Ľadovec sa teraz pravdepodobne zasekol o morské dno a prestal sa pohybovať. Osada Innaarsuit dúfa, že silný vietor opäť s ľadovcom pohne a odvedie ho ďaleko od brehov, napísal britský denník The Independent.


Slovák približuje svet, ktorý bežný mikroskop nevidí

Detailnejšie pozorovania magnetických vlastností nanočastíc môžu slúžiť pri vývoji budúcej generácie elektroniky.

UPPSALA, BRATISLAVA. Každú sekundu vzniká obrovské množstvo informácií, ktoré treba niekam zapísať a v prípade potreby rýchlo prenášať. Zatiaľ si ešte vystačíme so súčasnými úložiskami, no vedci už pracujú na nových riešeniach. Jedným z nich sú pevné disky, kde sa informácia ukladá do stále menších magnetických nanočastíc. K vedcom, ktorí sa snažia zmerať a pochopiť magnetické vlastnosti čiastočiek nanosveta patrí aj slovenský fyzik Ján Rusz. ,,Konečným cieľom by bolo merať magnetizmus atóm po atóme," povedal Rusz pre SME. ,,Tam ešte nie sme, ale sme k tomu veľmi blízko." Už pred dvoma rokmi zverejnil so svojimi kolegami z Uppsalskej univerzity metódu presného merania magnetizmu v nanočiastočkách. Využívali elektrónový lúč s priemerom päť nanometrov. Atómy sú však asi o stokrát menšie, preto sa snažili svoje postupy zdokonaliť, aby mohli merať magnetické vlastnosti atómových rovín. Aj vďaka nečakanej náhode sa im to podarilo a teraz dokážu merať magnetizmus z oblastí veľkých iba 0,5 štvorcového nanometra, čo je približne o biliónkrát (10¹²) menej ako zrnko piesku. Výsledky zverejnili v prestížnom časopise Nature Communications. Magnetizmus nanočastíc sa meria pomocou elektrónového mikroskopu. Fotóny tradičného optického mikroskopu by pri takýchto malých objektoch nestačili. Vedci tak sledujú, ako sa odrážajú a rozptyľujú elektróny a podľa toho vedia vyčítať magnetické vlastnosti látok. Experimenty takéhoto typu sa robia približne desať rokov a majú označenie EMCD (electron magnetic circular dichroism). Väčšinou prebiehajú podľa zaužívanej schémy.  Rusz a jeho kolegovia však rozmýšľali, ako sa dá takýto prístup posunúť dopredu. Slovenský vedec preto skúsil simulovať čo najmenší elektrónový lúč. ,,Všimol som si, že magnetický signál sa systematicky ukazuje pri určitých rozptylových uhloch tam, kde sme ho nečakali," opisuje Rusz kľúčový moment. ,,A táto náhoda nakoniec umožnila experimentálne overenie, ktoré bolo oveľa jednoduchšie realizovať ako v predošlých klasických prístupoch." Vedci tak mohli merať magnetizmus atómových rovín. Predstavte si model kryštálu nejakej látky - v škole by jeho jednotlivé atómy znázorňovali guľôčky. Ak sa naň pozrieme zhora, vidíme, že atómy sú usporiadané v rovinách. Pri meraniach sa prechádza elektrónovým lúčom zľava doprava, riadok po riadku. Nová metóda má podľa tlačovej správy univerzity jednu obrovskú výhodu -  tímy, ktoré pracujú s modernými elektrónovými mikroskopmi nepotrebujú žiadnu novú výbavu, aby ju mohli začať okamžite používať. Využívať ju môžu aj inžinieri na lepšie porozumenie a vývoj nanočasticových základov pre budúcu generáciu takzvaných spintronických zariadení. Základom dnešnej elektroniky sú elektrické náboje elektrónov, ktoré prechádzajú obvodmi. Spintronika sa zameriava na jednu z ich kvantových vlastností - spin. Spin sa zjednodušene prirovnáva k otáčaniu elektrónu okolo svojej osi, aj keď to podľa Ruzsa nie je fyzikálne presné. Zároveň ide o kľúčovú vlastnosť elektrónov, ktorá je zodpovedná za magnetizmus materiálov. Elektrónovým mikroskopom sa dá merať, pretože ak má viacero čiastočiek rovnako orientovaný spin (hore alebo dole), vzniká slabé magnetické pole. Jeho výroba potrebuje podľa webu The Conversation menej energie, ako vytváranie a udržiavanie elektrického prúdu.  Zároveň umožňuje rýchlejší a spoľahlivejší prenos dát, pretože informácie sa v spine udržia aj po strate energie. Aj preto sa spintronika považuje za jedno z riešení ukladania informácii v budúcnosti. doi:10.1038/ncomms12672 doi:10.1038/ncomms4138 Tento text ste mohli čítať vďaka tomu, že platíte za obsah. Vážime si to.


Šesť miliárd na migračné centrá v Afrike je reálna suma, tvrdí eurokomisár

Únia vedie spor, ako zvládnuť migrantov smerujúcich do Európy.

BRUSEL. Európska únia by mohla vyplatiť severoafrickým krajinám šesť miliárd eur na starostlivosť o migrantov snažiacich sa dostať na územie bloku. Táto suma je reálne zvládnuteľná, vyhlásil v pondelok komisár EÚ pre rozpočet Günther Oettinger, ktorý sa tým zapojil do debaty o migrácii. Členské štáty EÚ vedú spor, ako zvládnuť migrantov smerujúcich do Európy s tým, že unikajú pred konfliktami a prenasledovaním vo svojej vlasti alebo hľadajú lepší život. Táto migračná problematika bude dominovať na summite lídrov EÚ, ktorý sa bude konať tento týždeň vo štvrtok a piatok, pripomenula v pondelok tlačová agentúra DPA. Jedným zo skúmaných návrhov riešenia sú takzvané "vyloďovacie platformy" (vonkajšie platformy), na základe ktorých by žiadosti migrantov zo severnej Afriky o azyl boli spracovávané v tejto časti Afriky, teda ešte pred tým, ako migranti vkročia na územie Európy. EÚ by takéto platformy financovala, pričom šesť miliárd eur na najbližšie roky by podľa Oettingera bola "veľmi realistická" suma. Takú únia prisľúbila na základe dohody z roku 2016 aj Turecku výmenou za to, že Ankara sa bude starať o utečencov, ktorí by inak pokračovali v ceste do Európy, do jej bohatšej časti. Nech už EÚ kdekoľvek nájde krajiny alebo partnerov ochotných spolupracovať, blok bude financovať základné potreby migrantov - ako je napríklad voda, čistenie odpadových vôd, prístrešky, oblečenie, potraviny a vzdelávanie - v "uzavretých" dedinách, spresnil Oettinger. Konkrétne spomenul Líbyu, Tunisko a "ďalšie krajiny" v severnej Afrike. Aj nová talianska vláda navrhla, aby na území Líbye vznikli tábory pre prisťahovalcov pod správou OSN, kde by sa spracúvali žiadosti o azyl. Túto myšlienku však podpredseda líbyjskej vlády Ahmad Muajtík odmietol. V rozhovore pre taliansky denník La Repubblica vysvetlil, že "nie je možné" povoliť úradníkom cudzích štátov, aby v Líbyi riadili takéto zariadenia. Žiadna severoafrická vláda nenaznačila, že by bola ochotná poskytnúť potrebnú infraštruktúru, ale už prebiehajú rozhovory s Medzinárodnou organizáciou pre migráciu (IOM) a Úradom vysokého komisára OSN pre utečencov (UNHCR), dodala informáciu Európska komisia.


Talianska polícia rozbila gang, ktorý zásoboval mafiu drogami

RÍM. Talianskej finančnej polícii sa podarilo odhaliť a tamojším bezpečnostným zložkám následne rozbiť medzinárodný albánsko-grécky gang, ktorý zásoboval mafiu tvrdými i mäkkými drogami. V prípade zadržali 99 podozrivých. Pri domových prehliadkach zhabali nielen 117 kilogramov kokaínu, 850 gramov heroínu alebo morfínu, 4629 kilogramov marihuany a 90 kilogramov hašiša, ale aj 554-tisíc eur v hotovosti a sedem motorových vozidiel, päť kamiónov, dve lode a jeden karavan, vyplýva z informácií, ktoré zverejnila dnes finančná polícia a ktoré sprostredkovala tlačová agentúra DPA. Odberateľmi medzinárodnej zločineckej skupiny boli okrem iného klany apúlijskej, neapolskej a kalábrijskej mafie, teda Santa corony unity, Camorry a 'Ndranghety. Vyšetrovanie kauzy sa začalo ešte v roku 2012 a podieľali sa na ňom aj orgány činné v trestnom konaní z Albánska, Belgicka a Grécka. Na viacerých podozrivých vydali medzinárodné zatykače. Drogy sa do Talianska pašovali zo zahraničia, a to v zásielkach rýb, morských plodov, ovocia či zeleniny.


Žilina v stretnutí bohatom na góly zdolala Ružomberok, Dunajská Streda nedala Michalovciam šancu

Fortuna liga (1-6)

Fortuna liga (7-12)

Róbert Vittek symbolicky ukončil kariéru.

ŽILINA. Futbalisti MŠK Žilina zdolali hráčov Ružomberka 4:2 v piatkovom zápase záverečného 10. kola skupiny o titul najvyššej slovenskej súťaže. Napriek prehre v záverečnom dueli sezóny môžu byť Ružomberčania spokojní, pretože obsadili tretie miesto, ktoré im zaručuje účasť v predkole druhej najprestížnejšej európskej súťaže. Žilina za ňou zaostala iba o dva body. Po prvom polčase svietil na ukazovateli skóre nerozhodný stav 1:1, keďže na rýchly gól Róberta Boženíka zo štvrtej minúty dokázal z pokutového kopu odpovedať Kristi Qose. Rozhodujúce momenty sa udiali krátko po uplynutí hodiny hry. V 64. min poslal Žilinu do vedenia Jakub Holúbek a o minútu neskôr sa presadil aj striedajúci Jaroslav Mihalík. Hosťom sa ešte podarilo streliť kontaktný gól zásluhou Zinedina Mustedanagiča, ale v 80. min uzavrel gólový účet duelu najlepší žilinský strelec Boženík. Futbalisti Dunajskej Stredy zdolali hráčov Michaloviec jednoznačne 5:0. Dunajská Streda ukončila svoju historicky najlepšiu sezónu na druhom mieste so ziskom 63 bodov a miestenkou v predkole Európskej ligy UEFA. Michalovciam patrí v konečnom účtovaní sezóny 5. priečka. O svojom triumfe domáci rozhodli už v prvom polčase, v ktorom si vypracovali trojgólový náskok. Kristián Koštrna a Abdulrahman Taiwo nezqváhli z bieleho bodu a medzi ich presné zásahy sa ešte vtesnalo hlavičkové zakončenie Souleymana Koného. Hráči zo Žitného ostrova kontrolovali hru aj po zmene strán a pridali ešte dva góly. O štvrtý ich presný zásah sa postaral opäť nigérijský útočník Taiwo, ktorý obišiel brankára súpera a poľahky skóroval. V 69. min pečatil na konečných 5:0 pre favorita rovnako druhým gólom v zápase stopér Koné. Futbalisti Slovana Bratislava zvíťazili nad Sereďou 3:1. Slovan ukončil majstrovskú sezónu so ziskom 80 bodov a len dvoma prehrami z 32 zápasov. Pred druhou Dunajskou Stredou mal v konečnom účtovaní náskok 17 bodov. Slovanisti mali výborný štart do zápasu, keď už vo štvrtej minúte skóroval Dejan Dražič. Po zmene strán hlavný rozhodca Patrik Hrčka nariadil pokutový kop, loptu si na biely bod postavil Andraž Šporar a zaznamenal 29. gól v sezóne. Vyrovnal tak rekord Róberta Semeníka v počte nastrieľaných gólov v rámci jednej sezóny. Sereď sa v 65. min gólom Jozefa Menicha vrátila do zápasu, ale už o tri minúty neskôr spečatil bratislavské víťazstvo Ratao. Na záverečnú štvrťhodinu vybehol na trávnik aj Róbert Vittek, ktorý symbolicky na Tehelnom poli ukončil svoju profesionálnu kariéru. Aj vďaka tomu si našlo cestu na štadión viac než 11-tisíc divákov. V drese Slovana odohral účastník MS 2010 celkovo 180 zápasov, v ktorých zaznamenal 99 gólov. Fortuna liga 2018/2019 - nadstavbová časť - skupina o titul - 10. kolo: Góly: 4. a 80. Boženík, 64. Holúbek, 65. Mihalík - 42. Qose (z pok. kopu), 67. Mustedanagič, ŽK: 41. Kaša, 50. I. Díaz - 41. M. Kochan, 52. D. Kružliak, rozhodovali: Kmec - Benko, Bobko, 1325 divákov Žilina: D. Holec - Anang (59. Mihalík), Kaša, Králik, J. Holúbek - Bernát, I. Díaz, Myslovič (85. Gamboš) - K. Vallo, Boženík, L. Jánošík (77. Pečovský) Ružomberok: Čtvrtečka - Čurma, D. Kružliak, Jonec, Madleňák - M. Kochan (53. Brenkus), Qose - Kmeť, Mustedanagič, Kostadinov (66. Jedinák) - Gerec (73. D. Takáč) Jaroslav Kentoš, tréner Žiliny: "Chlapcov musím pochváliť za prístup. Nebolo jednoduché ich namotivovať na posledný duel, v ktorom relatívne o nič nejde. Pristúpili však k zápasu dobre a zaslúžene sme zvíťazili. Mali sme dobrý vstup do zápasu, strelili sme pekný gól a mali sme ďalšie šance. Trochu nás vykoľajila odpískaná penalta, ale aj v druhom polčase sme šli za víťazstvom a dobre sme reagovali na inkasované góly. Chlapcov chválim za výkon, potešili ma najmä naši benjamínkovia, ktorí majú veľký potenciál a sú budúcnosťou žilinského futbalu." David Holoubek, tréner Ružomberka: "Do zápasu sme vstúpili zle, prehrávali sme a neboli sme dostatočne koncentrovaní na začiatok. Po prísnej penalte sme vyrovnali, ale súper mal opraty zápasu v rukách. My sme sa nedostávali do vyložených šancí, ani sme nedržali loptu, nebehali sme. Gratulujem Žiline k výhre a zisku troch bodov." Góly: 18. Koštrna (z pok. kopu), 23. S. Koné, 40. Abdulrahman Taiwo (z pok. kopu), 52. Abdulrahman Taiwo, 69. S. Koné, ŽK: 40. Bieszczad (Michalovce), rozhodovali: Michlian - Kováč, Jenčura Dunajská Streda: Jedlička - Koštrna, Šatka, S. Koné, M. Vida (86. Šimčák) - Huk - Čmelík, Ronan, Kalmár (87. L. Nagy), K. Vida (90.+ Baumgartner) - Abdulrahman Taiwo Michalovce: Bieszczad - P. Kolesár (46. Trusa), Špiriak, Grič, Vojtko - Turík - Ch. Diarra, Casado, M. Kolesár, Kountouriotis (80. Mavretič) - Sulley (57. Hovhannisyan) Peter Hyballa, tréner DAC: "Taktickú analýzu teraz vynecháme, aj tak sa ťažko hľadajú slová. Zápas bol v našej dominancii, po dvoch prehrách sme si to takto predstavovali. Vedeli sme, že bude plný štadión, a za to sme radi. Chcem poďakovať novinárom, fanúšikom, trénerom súperov. Som šťastný a unavený, bola to náročná a únavná sezóna." Anton Šoltis, tréner Michaloviec: "Nie je dnes čo hodnotiť, ostali sme v autobuse. Prílišný rešpekt, prílišná bojazlivosť, veľmi ľahké straty lôpt, málo agresivity. Z mojej strany nie je čo hodnotiť. Môžem len pogratulovať súperovi k dobrému výkonu a k víťazstvu. Tento zápas nám nevyšiel, ale so sezónou je spokojnosť." Góly: 4. Dražič, 55. Šporar (z pok. kopu), 68. Ratao - 65. Menich, ŽK: 89. Šporar - 19. Baez, 41. Ľ. Michalík, 55. Nwolokor, 89. Menich, rozhodovali: P. Hrčka - D. Hrčka, Chládek, 11 330 divákov Slovan: Greif - Apau, Bajrič, Božikov, Suchockij - Ljubičič (51. Guzmics), Holman - Čavrič (86. Potoma), Ratao (75. Vittek), Dražič - Šporar Sereď: Nwolokor - Sus, Menich, Ľ. Michalík, T. Hučko - D. Ventúra, Baez (62. Pankaričan) - Morong (62. Lačný), Bilas, Iván (82. Ľ. Ulrich) - Špehar


Americké úrady prekazili v Oklahoma City útok pravicového extrémistu

Muž plánoval odpáliť improvizované výbušné zariadenie v centre mesta.

OKLAHOMA CITY. Americké úrady prekazili teroristický útok, v rámci ktorého plánoval 23-ročný pravicový extrémista Jerry Drake Varnell odpáliť improvizované výbušné zariadenie v centre mesta Oklahoma City. Vyplýva to z trestného oznámenia podaného v pondelok na tamojšom okresnom súde. Mladíka zatkli v sobotu po tom, čo sa pokúsil odpáliť nálož pred pobočkou banky BancFirst. Svoj čin však nestihol vykonať, pretože ho mali celý čas na muške tajní agenti Federálneho úradu pre vyšetrovanie (FBI), uviedla agentúra AP. Na výsluchu muž povedal, že je prívržencom krajne pravicového hnutia Three Percenters, ktoré založil 17. decembra 2008 Mike Vanderboegh z Alabamy a za cieľ si dalo boj proti vláde Spojených štátov za porušovanie ústavy krajiny. Varnell pôvodne chcel "zničiť vládu" a podľa FBI plánoval útok na centrálnu banku Fed vo Washingtone. Neskôr sa však rozhodol pre útok na banku v Oklahoma City. Podľa vyšetrovateľov chcel atentátnik napodobniť čin Timothyho McVeigha, odsúdeného a popraveného za účasť na bombovom útoku na federálnu budovu v Oklahoma City z 19. apríla 1995, pri ktorom zomrelo 168 ľudí. Do 11. septembra 2001 to bol počtom obetí najväčší teroristický útok na území USA.


Poľnohospodárstvo dosiahlo vlani zisk pred zdanením 50,4 miliónov eur

BRATISLAVA. Poľnohospodárstvo dosiahlo vlani kladný výsledok hospodárenia, teda zisk pred zdanením vo výške 50,4 milióna eur. Vyplýva to zo správy Ministerstva pôdohospodárstva a rozvoja vidieka (MPRV) SR o poľnohospodárstve a potravinárstve v SR za rok 2016. V roku 2015 poľnohospodársky sektor zaznamenal výsledok hospodárenia vo výške 36,8 milióna eur. "Bol to tretí po sebe ziskový rok. V porovnaní s rokom 2015 sa výsledok hospodárenia zvýšil o 37 % a aj pri poklese podpôr ekonomická výkonnosť poľnohospodárstva vzrástla," priblížil v správe agrorezort. Dodal, že výkonnosť ovplyvňoval, podobne ako v predchádzajúcich rokoch, vývoj cien s poľnohospodárskymi komoditami, čo sa premietlo do ekonomiky výrobkov a následne do ekonomiky poľnohospodárskych podnikov. Výnosy poľnohospodárskeho sektora podľa správy v minulom roku dosiahli výšku 2,232 miliardy eur, kým v roku 2015 boli na úrovni 2,231 miliardy eur. Vlaňajšie náklady slovenského poľnohospodárstva sa pohybovali na hodnote 2,181 miliardy eur, kým predvlani na úrovni 2,194 miliardy eur. "Rok 2016 bol charakteristický nárastom hrubej poľnohospodárskej produkcie, najmä rastlinnej výroby, teda vyprodukovaných hmotnostných množstiev a poklesom cien, čím produkčná výkonnosť vo finančnom vyjadrení medziročne stagnovala," spresnilo MPRV SR. Dodalo, že sa zvýšila pridaná hodnota o 30,1 % a nákladová rentabilita o 0,6 percentuálneho bodu (p. b.), čo ale nepostačovalo na elimináciu cenových vplyvov. Podpory prispeli podľa správy MPRV ku kladnému výsledku hospodárenia a bez nich by bola značná časť podnikov stratová. Podiel celkových podpôr na výnosoch dosiahol 31,1 % a medziročne sa objem podpôr znížil o 20,2 %. "Rok 2016 bol nielen v porovnaní s predchádzajúcim rokom, ale aj v porovnaní s päťročným priemerom rokov 2011 až 2015, vo výsledku hospodárenia pozitívnejší. Aj pri dosahovaní zisku jeho úroveň nie je dostatočná a nevytvára predpoklady pre rozšírenú reprodukciu, ktorá by pomohla k ďalšiemu rozvoju odvetvia. Naďalej pretrvávali diferencie medzi úrovňou podpôr slovenského poľnohospodárstva a poľnohospodárstva krajín EÚ-15," dodal agrorezort.


PÍŠE LADISLAV MIKOZa zdravé Slovensko

Okrem väčšej uvedomelosti ohrozených skupín by nepochybne prospelo aj vypracovanie národného plánu boja proti rakovine.

Autor je vedúci Zastúpenia Európskej komisie na Slovensku Slovensko zostáva krajinou dvoch tvári. Stále sa až priveľmi musíme potýkať s vážnymi systémovými zlyhaniami a kauzami, na druhej strane v posledných dvoch desaťročiach zažívame aj rozvoj, aký v našej histórii nemá obdobu. Asi len málo štatistických údajov hovorí o úspešnom príbehu Slovenska tak veľavravne ako priemerná dĺžka života. Kým za tri desaťročia medzi rokmi 1960 až 1990 sa stredná dĺžka života Sloveniek zvýšila zhruba o tri roky a u mužov sa dokonca o necelý celý rok skrátila, za o čosi kratšie obdobie po roku 1990 získali naše ženy k dobru päť a muži dokonca až sedem rokov. Kým naši muži i ženy sa v priemere môžu na svoje zdravie spoľahnúť zhruba do ich 55. roku, Švédi si život bez vážnych chorôb užívajú podľa Eurostatu až o 19 rokov dlhšie. Pozitívny vývoj ešte urýchlil náš vstup do Európskej únie, keď sme prijali celý rad opatrení na zvýšenie kvality a bezpečnosti potravín, lepšiu dostupnosť liekov a moderných zdravotníckych prístrojov alebo čistejšie životné prostredie. Konkrétne to znamená, že kým ženy narodené v roku 2003, pred naším vstupom do EÚ, sa v priemere dožijú 77,6 roka a muži 69,8 roka, dievčatá narodené v roku 2016 budú žiť takmer o tri a muži až o štyri roky dlhšie. Znie to povzbudivo, sobotný Svetový deň zdravia je však dobrou príležitosťou pripomenúť si, že aj v tejto oblasti máme ešte čo doháňať. V rámci EÚ i OECD ide stále o jedny z najnižších hodnôt a napríklad Švajčiari, Španieli alebo Taliani sa v priemere dožívajú až o šesť rokov viac. Ešte priepastnejšie rozdiely sa ukážu pri porovnaní veku, ktorého sa ľudia dožívajú v zdraví. Kým naši muži i ženy sa v priemere môžu na svoje zdravie spoľahnúť zhruba do ich 55. roku, Švédi si život bez vážnych chorôb užívajú podľa Eurostatu až o 19 rokov dlhšie. Dôvody týchto rozdielov sú rôzne. Od historických cez chronicky známe nedostatky nášho zdravotníctva, ako sú chýbajúci lekári a zdravotné sestry, nedostatočný dôraz na prevenciu alebo modernizačný dlh nemocníc, až po životný štýl obyvateľov. Dôležité si je uvedomiť, že kým systémové zmeny budeme zrejme aj naďalej dosahovať len veľmi zložito a pomaly, mnohé držíme aj vo vlastných rukách. Máme tendenciu výrazne viac fajčiť, ako je priemer EÚ, sme obézni a máme málo fyzickej aktivity – prekvapivo často aj u mladých ľudí. Obezitou alebo nadváhou trpí každé siedme dieťa do pätnásť rokov. Problémom zostáva aj alkohol, nárazové pitie priznáva až 13 percent populácie. Tieto neduhy vrátane nezdravej stravy patria medzi rizikové faktory aj pri najčastejších príčinách úmrtí, ktoré sa na Slovensku dlhodobo nemenia. Sú nimi predovšetkým choroby srdca, cievna mozgová príhoda, rakovina pľúc a rakovina hrubého čreva a konečníka. Okrem úpravy životného štýlu by sme však nemali zabúdať ani na prevenciu. Štatistické údaje nám, žiaľ, ukazujú, že miera prežitia po diagnostikovaní rakoviny prsníka, krčka maternice alebo hrubého čreva sa na Slovensku v poslednom desaťročí podstatne nezlepšila a rozdiel v porovnaní s mnohými inými krajinami EÚ sa dokonca prehĺbil. Pomerne nízka miera prežitia v prípade rôznych druhov rakoviny súvisí aj s nízkou mierou skríningu, čo znamená, že vysoký podiel prípadov rakoviny odhalíme až v neskoršom štádiu. V tejto oblasti by okrem väčšej uvedomelosti ohrozených skupín nepochybne prospel aj systematickejší prístup štátu. Ako napríklad vypracovanie národného plánu boja proti rakovine, ktorý sa v mnohých krajinách úspešne využíva aj na mobilizovanie ľudí k včasnej prevencii. Vytváranie podmienok pre dlhší a kvalitnejší život naďalej patrí aj medzi priority Európskej únie, či už v oblasti kvality potravín, životného prostredia alebo dostupnejšej zdravotnej starostlivosti. Generálne riaditeľstvo Komisie pre zdravie a bezpečnosť potravín venuje veľkú pozornosť aj prenosu najlepšej praxe z jednotlivých členských krajín do celej EÚ. Som presvedčený, že popri ekonomických faktoroch sa v praxi odráža aj toto úsilie. Stačí sa pozrieť na posledné dáta Svetovej zdravotníckej organizácie, podľa ktorej sa ľudia za hranicami EÚ dožívajú výrazne menej. Srbi zomierajú v priemere o rok skôr ako my, v prípade Moldavska a Ukrajiny je rozdiel zhruba päť rokov, Rusi žijú oproti nám dokonca kratšie až o 6,2 roka. Aj v našom zdravotníctve sú samozrejme stále obrovské rezervy, kde sa štát musí aj s európskou pomocou zlepšovať. Začať však môžeme už každý od seba. Skúsme dnešný Svetový deň zdravia poňať podobne, ako to robíme na Nový rok. Dajme si predsavzatie, že niečo sami urobíme pre svoje zdravie. Začať môžeme hoci aj tým, že si odpustíme cigaretu, nebudeme súťažiť, kto viac vydrží v pití, a vyrazíme niekam na čerstvý vzduch. Naučme sa chodiť viac do prírody, v tomto máme na Slovensku oveľa viac možností ako na mnohých iných miestach v Európe. Už aj drobné úpravy životného štýlu sa môžu podpísať na tom, aký dlhý a zdravý život prežijeme. A to za trochu odhodlania nepochybne stojí, čo poviete?


Belgické stíhačky na misiách v Iraku a Sýrii nalietali vyše 7000 hodín

Belgické lietadlá v 80 percentách prípadov zasahujú proti cieľom IS v Iraku.

BRUSEL. Belgické bojové stíhačky F-16 absolvovali okolo 7000 letových hodín v rámci bojov proti teroristickej skupine Islamský štát (IS) v Iraku a v Sýrii. Uviedol to belgický minister obrany Steven Vandeput. Belgicko je zapojené do vojenskej operácie Púštny sokol, ktorá je súčasťou aktivít medzinárodnej koalície bojujúcej proti IS pod taktovkou Spojených štátov. Belgicko poskytlo koalícii šesť stíhačiek Lockheed Martin F-16AM na prieskumné, zásahové a podporné misie. Stíhačky operujú z jordánskej Leteckej základne Muwaffaka Saltího v blízkosti mesta Azrak. Zhruba polovicu 120-členného belgického personálu tvoria technici a zbrojní experti, druhú polovicu vojenskí piloti (s dvojmesačnou rotáciou), plánovači a ochranná jednotka na letisku. Podľa informácií tlačovej agentúry Belga sa nalietané hodiny belgických stíhačiek netýkajú len súčasnej operácie, ktorá prebieha od polovice roku 2016 a bude trvať do konca mája 2017, ale aj predošlých vojenských akcií prebiehajúcich od októbra 2014 do júna 2015. Ak na začiatku belgické lietadlá zasahovali najmä nad územím Iraku, v súčasnosti už pôsobia aj v Sýrii. Belgický parlament v období rokov 2014-15 nedal rezortu obrany súhlas na vojenské misie v Sýrii. V rámci súčasnej misie majú belgické stíhačky na konte už vyše 3400 letových hodín. Počas ich misií došlo v 45 percentách prípadov aj k použitiu zbraní. Belgické lietadlá v 80 percentách prípadov zasahujú proti cieľom IS v Iraku, zvyšok aktivít uskutočňujú nad územím Sýrie.


Do Nemecka prileteli deti džihádistov zo Sýrie

Pri prevzatí detí vo Frankfurte asistovali aj zamestnanci úradu pre deti a mládež a sociálneho úradu.

FRANKFURT NAD MOHANOM. Tri deti nemeckých občanov bojujúcich v Sýrii za Islamský štát (IS) prileteli v utorok večer z irackého Arbílu na letisko vo Frankfurte nad Mohanom. Ide vôbec o prvý prípad, čo Nemecko repatriovalo deti usvedčených militantov Islamského štátu zo Sýrie. Predtým už prijalo približne desiatku detí bojovníkov IS z Iraku. Píše o tom agentúra DPA s odvolaním sa na oznámenie hovorcu spolkovej polície. Pri prevzatí detí na letisku vo Frankfurte asistovali aj zamestnanci miestneho úradu pre deti a mládež a sociálneho úradu. Z dôvodu ochrany osobných údajov neuviedol hovorca polície o deťoch nijaké ďalšie podrobnosti. Podľa DPA ide o dve sestry vo veku dva a štyri rokov, ktoré do Arbílu sprevádzala ich stará mama, a sedemročného chlapca, takisto v sprievode svojej starej mamy. Na hraniciach Sýrie a Iraku odovzdali kurdskí predstavitelia podľa informácií ministerstva zahraničia v pondelok nemeckej delegácii štyri deti - tri siroty a šesťmesačné choré bábätko. Polícia sa o tom, kde sa bábätko momentálne nachádza, neinformovala. Deti žili po porážke teroristickej organizácie IS v Sýrii v utečeneckom tábore al-Haul. Na severovýchode Sýrie žije podľa údajov Západokurdistanského informačného centra (Rojava Information Center, RIC) 117 detí s nemeckým občianstvom a 21 detí Nemcov, ktoré však majú iné než nemecké občianstvo. Na tomto území sa nachádzajú aj desiatky žien a 66 mužov, z ktorých sa viac než 40 údajne podieľalo na vojnových zločinoch.


Investori kritizujú Deutche Bank za zlé hospodárenie

Najväčší nemecký úverový ústav tretí rok po sebe nedosiahol zisk.

FRANKFURT NAD MOHANOM. Po zverejnení správy, že Deutsche Bank (DB), najväčší nemecký úverový ústav, ani vlani, tretí rok po sebe, nedosiahol zisk, silnie kritika predsedu jej správnej rady Johna Cryana a ďalších jeho blízkych spolupracovníkov. Samotná daňová reforma v Spojených štátoch zhorší hospodársky výsledok DB v poslednom štvrťroku 2017 o 1,5 miliardy eur. Vedenie banky v piatok (5. 1.) oznámilo, že sa výnosy z pevne úročených cenných papierov, obchodov s menami a akciami a z finančných obchodov vlani za posledné tri mesiace znížili o 22 %. Analytici predpokladali ich medziročný vzostup. Samotný Cryan v júli v interview pre tlač povedal, že banka v bežnom roku bude v pluse. Cryanova stratégia sa zameriava na pokračovanie podpory obchodov na kapitálovom trhu. Pokiaľ ide o rady 35 analytikov finančného portálu agentúry Bloomberg, ktorí odporúčajú investorom, čo by mali urobiť s akciami Deutsche Bank, iba sedem navrhuje kupovať ich, 14 radili, aby ich predávali. Ostatní sa k tému predaja či nepredaja nevyjadrili.


Berlusconiho čakajú na budúci rok ďalšie procesy

Tentoraz bude čeliť obvineniu, že za falošnú výpoveď v procese týkajúcom sa večierka v jeho vile platil istému pianistovi 3000 eur mesačne.

RÍM. Bývalého talianskeho premiéra Silvia Berlusconiho (81) čaká od februára 2018 ďalší proces. V ňom bude tentoraz čeliť obvineniu, že za falošnú výpoveď v procese týkajúcom sa večierka v jeho vile pri Miláne z roku 2013 platil istému pianistovi 3000 eur mesačne. S odvolaním sa na justičné zdroje zo Sieny o tom informovali vo štvrtok talianske médiá. Predmetný proces by sa mal začať v prvý februárový deň budúceho roka. Už v januári 2018 by sa na súde v Miláne malo začať súdne konanie, v ktorom sa Berlusconi bude zodpovedať z podplácania svedkov v spoločnosti ďalších viac ako 20 obžalovaných vrátane viacerých tanečníc. Podobné podozrenia nie sú ničím novým. Už keď v roku 2015 skončil vynesením oslobodzujúceho verdiktu pre nedostatok dôkazov iný podobný proces, prokuratúra predpokladala, že Berlusconi zaplatil svedkom za falošné výpovede v jeho prospech viac ako desať miliónov eur. Berlusconi nesmie do roku 2019 pôsobiť v žiadnej politickej funkcii, takže jeho ambície stať sa kandidátom konzervatívcov (z jeho strany Forza Italia) na post talianskeho premiéra zostávajú zatiaľ nutne nenaplnené. Jeden z veteránov talianskej vrcholnej politiky to však nevzdáva a voči zákazu pôsobenia v politike podal žalobu na Európsky súd pre ľudské práva. Zatiaľ nie je známe, kedy zaujmú sudcovia stanovisko v tejto veci.


Macron kritizoval Bolsonara za podporu urážok proti jeho manželke

Macron dúfa, že Brazília bude mať čoskoro prezidenta, ktorý sa bude vedieť správať.

BIARRITZ. Francúzsky prezident Emmanuel Macron v pondelok kritizoval brazílskeho prezidenta Jaira Bolsonara za to, že na Facebooku podporne reagoval na "mimoriadne drzé" urážky namierené proti francúzskej prvej dáme Brigitte Macronovej, píše tlačová agentúra AFP. "Čo na to môžem povedať? Je to smutné. Je to smutné po prvé preňho, a po druhé aj pre Brazílčanov," uviedol Macron na tlačovej konferencii vo francúzskom meste Biarritz, kde sa od soboty do pondelka koná summit lídrov skupiny G7. Brazílske ženy sa podľa jeho slov nepochybne hanbia za vyjadrenia svojho prezidenta. Macron dodal, že dúfa, že Brazília bude mať čoskoro prezidenta, ktorý sa bude vedieť správať podľa štandardov, ktoré si funkcia hlavy štátu vyžaduje. Macron Bolsonara obvinil aj z toho, že pre termín u holiča zmeškal dohodnuté stretnutie s francúzskym ministrom zahraničných vecí Jeanom-Yvom Le Drianom. Vzťah medzi Macronom a Bolsonarom vyhrotil verejný spor týkajúci sa rozsiahlych požiarov v amazonskom dažďovom pralese. Bolsonaro odsúdil Macronovu snahu diskutovať o nich na summite G7. Francúzsky prezident sa domnieva, že Bolsonaro mu na tohtoročnom summite G20 v Osake klamal v otázke postoja Brazílie ku klimatickej zmene. V dôsledku toho chce Francúzsko zablokovať obchodnú dohodu Mercosur medzi Európskou úniou a juhoamerickými štátmi.


Počet platobných kariet na Slovensku vlani vzrástol o 200-tisíc

Banky na Slovensku v minulom roku vydali 5,5 milióna kusov platobných kariet.

BRATISLAVA. Banky na Slovensku vlani vydali 5,5 milióna kusov platobných kariet. Ich počet sa medziročne zvýšil o takmer 200.000 kusov. Najväčší podiel pritom tvorili debetné karty vydané k bežným účtom, ďalej nasledovali kreditné karty a predplatené karty. Informuje o tom Slovenská banková asociácia (SBA). Vlani vzrástol aj počet transakcií vykonaný platobnými kartami, a to o viac ako 14 %, pričom objem transakcií sa zvýšil o 7 %. "Klienti jednou kartou vykonali v priemere 77 transakcií ročne," doplnila SBA. Obľúbené medzi klienti bánk naďalej zostávajú bezkontaktné karty. V súčasnosti sa dá bezkontaktne platiť 82 % kariet. "V roku 2016 takmer 38 % zo všetkých platieb bolo vykonaných bezkontaktne. Pre porovnanie, v roku 2012 to bolo len 1,2 %," vyčíslila SBA. Priemerná suma bezkontaktnej platby sa v súčasnosti pohybuje na úrovni 13,4 eura. Na Slovensku vzrástol aj počet bankomatov, a to o 27 kusov na 2765. Vlani sa pritom medziročne zvýšil počet aj objem výberov. "Priemerná výška jedného výberu v minulom roku sa zvýšila o tri eurá na 145,2 eura," doplnila SBA. Počet platobných terminálov na Slovensku sa vlani znížil o takmer 7500, teda o 15 % na 42.150 kusov. Počet platieb cez terminál medziročne stúpol o 9,5 % a objem transakcií vzrástol o 3,9 %.


O vyšetrovaní kauzy vraždy exministra Duckého nie sú informácie

BRATISLAVA. Ukrajinské orgány takmer sedem mesiacov neinformovali Ministerstvo spravodlivosti o tom, ako pokračuje trestné konanie voči Olegovi T. K. v kauze vraždy exministra hospodárstva a bývalého predstaviteľa Slovenského plynárenského priemyslu Jána Duckého. V januári tohto roku uplynulo od vraždy 17 rokov. "Naďalej platí, že z ukrajinskej strany sme nedostali zatiaľ žiadnu odpoveď. Tento týždeň sme požiadali Veľvyslanectvo SR v Kyjeve o spoluprácu," uviedol hovorca ministerstva Peter Bubla. Vo februári bol slovenskému ministerstvu doručený list z Generálnej prokuratúry Ukrajiny s informáciou o stále prebiehajúcom trestnom konaní, ktorý bol zaslaný aj na bratislavský okresný súd. Slovenská strana ukrajinským orgánom odovzdala spisový materiál pred približne šiestimi rokmi. Ministerstvo sa priebežne na Ukrajine informuje o stave konania proti Olegovi T. K. Oleg T. K. je už asi osem rokov na Ukrajine. Slovenská strana celý prípad postúpila a spisový materiál zaslala ukrajinským justičným orgánom, keďže sa obžalovaný nedostavoval na pojednávania nižšieho bratislavského súdu. Slovenské justičné orgány by mohli v zmysle paragrafu 529 odseku 5. Trestného poriadku pokračovať v trestnom stíhaní alebo nariadiť výkon trestu, ak by dožiadaný štát oznámil, že vo veci nebude konať, alebo dodatočne odvolal svoje rozhodnutie o prevzatí veci, alebo by oznámil, že v konaní nebude pokračovať. Generálna prokuratúra Ukrajiny prevzala trestné konanie voči Olegovi T. K. koncom leta 2010. Príslušné justičné orgány však slovenskú stranu nemuseli konkrétne informovať, pretože išlo a ide o vnútroštátne trestné konanie Ukrajiny. Okresný súd Bratislava I začiatkom júla 2010 nechal úradne preložiť do ukrajinského jazyka potrebné listiny. Išlo o veľmi rozsiahly spisový materiál. Ministerstvo spravodlivosti SR predtým súhlasilo s podaním žiadosti o odovzdanie trestného konania vedeného na území SR proti Olegovi T. K. pre trestné činy vraždy a nedovoleného ozbrojovania. Okresný súd Bratislava I začiatkom októbra 2008 odročil na neurčito hlavné pojednávanie s obžalovaným Olegom T. K. Súd vtedy prerušil trestné stíhanie. Na návrh prokuratúry navrhoval konanie proti ujdenému, keďže Oleg T. K. sa na pojednávania nedostavoval a jeho slovenský právny zástupca Andrej Lehoťan bol s ním len v sporadickom telefonickom kontakte. Na splnenie tejto podmienky sa musela najskôr využiť možnosť postúpenia trestnej veci orgánom štátu, v ktorom je obžalovaný. Olega T. K. začiatkom leta 2007 slovenská prokuratúra opäť obžalovala z vraždy Duckého. Zastreleného ho našli 11. januára 1999 vo vchode panelového domu na Bajzovej ulici č. 12 v Bratislave. Bol zastrelený štyrmi strelami z pištole kalibru 7,65 mm. Oleg T. K. obvinenia viackrát poprel.


Európska komisia odmietla zrušiť bezvízový styk so Spojenými štátmi

Európska komisia sa domnieva, že by bolo kontraproduktívne, ak by zaviedla vízovú povinnosť pre občanov USA.

BRUSEL. Európska komisia (EK) sa domnieva, že by bolo kontraproduktívne, ak by zaviedla vízovú povinnosť pre občanov Spojených štátov, ktorí cestujú do krajín Európskej únie. Požaduje to Európsky parlament v rámci princípu reciprocity, pretože USA aj napriek výzvam EÚ nezrušili vízový režim pre občanov piatich krajín Únie - Bulharska, Cypru, Chorvátska, Poľska a Rumunska. Eurokomisár pre migráciu Dimitris Avramopulos na utorňajšej tlačovej konferencii uviedol, že cieľom Európskej komisie je dosiahnuť úplnú reciprocitu vízových vzťahov s USA i Kanadou. "Dialóg s našimi strategickými partnermi je to, na čo musíme dbať, a sme na dobrej ceste", spresnil komisár. Európsky parlament prijal 2. marca tohto roku rezolúciu, v ktorej exekutívu EÚ vyzýva, aby v termíne do dvoch mesiacov znovu zaviedla vízovú povinnosť pre občanov Spojených štátov, ktorí cestujú do krajín Únie. Komisia má konať podľa princípu reciprocity, keďže USA požadujú víza od občanov piatich členských krajín. To isté europarlament žiadal aj pre Kanadu, ktorá zatiaľ nezrušila víza pre všetkých občanov Bulharska a Rumunska, ale dala tento záväzok pri podpise Dohody o voľnom obchode s EÚ (CETA). Kanadská vláda oznámila, že od 1. mája ruší vízovú povinnosť pre niektoré kategórie občanov oboch balkánskych krajín, úplná liberalizácia víz začne platiť od 1. decembra tohto roku. Európska komisia vo vyhlásení zdôraznila, že vzhľadom na významný pokrok dosiahnutý v uplynulom roku a na dobrý vývoj prebiehajúcich rokovaní by v tomto okamihu bolo dočasné zavedenie víz pre USA a Kanadu kontraproduktívne a nepomohlo by dosiahnutiu hlavného cieľa - bezvízového cestovania pre všetkých občanov EÚ. Exekutíva EÚ upozornila, že práve tento "diplomatický prístup" viedol k tomu, že Kanada od 1. mája čiastočne zrušila vízovú povinnosť pre Bulharov a Rumunov. Komisia zároveň zdôraznila, že došlo k obnoveniu kontaktov s novou americkou vládou s cieľom dosiahnuť úplnú vízovú reciprocitu. EK spolupracuje s Washingtonom a s piatimi členskými štátmi Únie na spoločnom vyhlásení, ktoré by mali predstaviť na júnovom zasadnutí ministrov vnútra EÚ a USA. Američania potvrdili záväzok odstrániť víza pre občanov piatich krajín EÚ, ak tieto budú spĺňať kritériá stanovené v americkej legislatíve.


Briti zakázali plastové guľôčky v kozmetike, ide o jeden z najtvrdších zákazov na svete

LONDÝN. Britská vláda zaviedla od utorka zákaz používania plastových mikroguľôčok v kozmetike a v ďalších zmývateľných produktoch. Ide podľa nej o "jeden z najtvrdších zákazov na svete". Výrobcovia kozmetiky a predmetov dennej potreby majú zákaz pridávať tieto malé čiastočky do pílingov na tvár, zubných pást, sprchovacích gélov a iných produktov, uviedla ministerka životného prostredia Therese Coffeyová. Uviedla, že je odhodlaná bojovať proti plastom, ktoré ničia vzácny život vo svetových moriach a oceánoch. Podľa nej je používanie plastových mikroguľôčok "úplne zbytočné, keď je k dispozícii tak veľa prírodných alternatív". Environmentálne skupiny zákaz privítali. "Je to niečo, čo sme presadzovali, a sme radi, že to malo účinok," uviedla britská pobočka Greenpeace. Sue Kinseyová zo Spoločnosti za ochranu morí súhlasila, že Británia zaviedla "najtvrdší a najkomplexnejší zákaz" mikroguľôčok na svete. Stále je však podľa nej množstvo produktov, ktoré zákaz nezahŕňa. "Ďalším krokom by malo byť zváženie rozšírenia zákazu o viac výrobkov, ako sú ochranné prípravky pred slnečným žiarením a mejkapy, ktoré sa bežne používajú," uviedla. Mikroguľôčky sú zvyčajne príliš malé na to, aby sa pri spracovaní odpadovej vody odfiltrovali, a ľahko ich konzumujú morské živočíchy, dodáva agentúra DPA.